
Pour paier vostre belle chiere,
Laissez en gaige vostre cueur,
Nous le garderons en doulceur
Tant que vous retournez arriere.
Contentez, car c'est la maniere,
Vostre hostesse pour vostre honneur,
Pour paiervostre belle chiere.
Et se voiez nostre priere
Estre trop plaine de rigueur
Changons de cuer, c'est le meilleur,
De voulenté bonne et entiere,
Pour paier vostre belle chiere.

A ce jour de Saint Valentin
Que chascun doit choisir son per,
Amours, demourray je non per,
Sans partir a vostre butin ?
A mon resveillier, au matin,
Je n'y ay cessé de penser,
A ce jourde saint Valentin.
Mais Nonchaloir, mon medicin,
M'est venu le pouse taster,
Qui m'a conseillié reposer
Et rendormir sur mon coussin,
A ce jourde saint Valentin.

J'ay esté poursuivant d'Amours,
Mais maintenant je suis herault ;
Monter me fault en l'eschaffault,
Pour jugier des amoureux tours.
Quant je verray riens a rebours
Dieu scet se je crieray bien hault :
J'ay estépoursuivant d'Amours!
Et s'amans vont faisans les lours,
Tantost congnoistray leur deffault ;
Ja devant moy cloichier ne fault,
D'amer sçay par cuer le droit cours :
J'ay estépoursuivant d'Amours.

Je suis desja d'amour tanné,
Ma tresdoulce Valentinee,
Car pour moy fustes trop tost nee,
Et moy pour vous fus trop tart né.
Dieu lui pardoint qui estrené
M'a de vous pour toute l'annee.
Je suis desjad'amour tanné.
Bien m'estoye suspeçonné,
Qu'aroye telle destinee,
Ains que passast ceste journee,
Combien qu'Amours l'eust ordonné.
Je suis desjad'amour tanné.

Soubz parler couvert
D'estrange devise
Monstrez qu'avez prise
Douleur ; il y pert.
Du tout en desert
N'est pas vostre emprise,
Soubz parlercouvert.
Se Confort ouvert
N'est a vostre guise,
Tost, s'Amour s'avise,
Sera recouvert
Soubz parlercouvert.

Laissez aler ces gorgias,
Chascun yver, a la pippee ;
Vous verrez comme la gelee
Reverdira leurs estomas.
Dieu scet s'ilz auront froit aux bras,
Par leur manche deschiquetee :
Laissezaler ces gorgias!
Ilz portent petiz soulers gras,
A une poulaine embourree ;
Froidure fera son entree
Par leurs talons nuz par embas :
Laissez alerces gorgias!

Veu que j'ay tant Amour servy,
Ne suis je pas mal guerdonné ?
Du plaisir qu'il m'avoit donné,
Sans cause m'a tost desservy.
Mon cuer loyaulment son serf vy,
Mais a tort l'a habandonné,
Veu que j'aytant Amour servy.
Plus ne lui sera asservy ;
Pour Dieu, qu'il me soit pardonné,
Je croy que suis a ce don né
D'avoir mal pour bien desservy,
Veu que j'aytant Amour servy.

Chascune vielle son dueil plaint ;
Vous cuidez que vostre mal passe
Tout aultre ; mais ja ne parlasse
Du mien, se n'y feusse contraint.
Saichez, de voir, qu'il n'est pas faint
Le torment que mon cuer enlasse ;
Chascune vielleson dueil plaint.
Ma paine pers, comme fait maint,
Et contre Fortune je chasse ;
Desespoir de pis me menasse,
Je sens ou mon pourpoint m'estraint,
Chascune vielleson dueil plaint.

Bien assailly, bien deffendu,
Quant assez aurons debatu,
Il fault assembler noz raisons,
Et que les fons vouler faisons
Du debat nouvel advenu.
Tresfort vous avez combatu,
Et j'ay mon billart bien tenu ;
C'est beau debat que de deux bons :
Bien assailly,bien deffendu.
Vray est qu'estes d'Amour feru
Et en ses fers estroit tenu,
Mais moy non ainsi l'entendons ;
Il a passé maintes saisons
Que me suis aux armes rendu :
Bien assailly,bien deffendu.

Durant les trieves d'Angleterre
Qui ont esté faictes a Tours,
Par bon conseil, avec Amours
J'ay prins abstinence de guerre.
S'autre que moy ne la desserre,
Content suis que tiengne tousjours,
Durantles trieves d'Angleterre.
Il n'est pas bon de trop enquerre
Ne s'empeschier es fais des cours ;
S'on m'assault, pour avoir secours,
Vers Nonchaloir yray grant erre,
Durant les trievesd'Angleterre.

Tant que Pasques soient passees,
Sans resveillier le chat qui dort,
Fredet, je suis de votre accort
Que pensees soyent cassees ;
Et en aumaires entassees
Fermans a clef, tresbien et fort,
Tant que Pasquessoient passees.
Quant aux miennes, ilz sont lassees,
Mais de les garder mon effort
Feray, par l'avis de Confort,
En fardeaus d'espoir amassees,
Tant que Pasquessoient passees.

Maistre Estienne Le Gout, nominatif,
Nouvellement, par maniere optative,
Si a voulu faire copulative ;
Mais failli a en son cas genitif.
Il avoit mis .VI. ducatz en datif,
Pour mielx avoir s'amie vocative,
Maistre EstienneLe Gout, nominatif.
Quant rencontré a un acusatif
Qui sa robe lui a fait ablative ;
De fenestre assez superlative
A fait un sault portant coups en passif,
Maistre EstienneLe Gout, nominatif.

En la vigne jusqu'au peschier
Estez bouté, mon filz treschier,
Dont, par ma foy, suis tresjoieus
Quant de rimer vous voy songnieus
Et vous en voulez empeschier.
Soit au lever, ou au couchier,
Ou quant vous devez chevauchier,
Esbatés vous y pour le mieuls
En la vignejusqu'au peschier.
Se Desplaisir vous vient serchier,
Pour de lui tost vous despeschier,
Sans estre merencolieus,
Grant bien vous fera, se m'aid Dieus,
En la vignejusqu'au peschier.

Quant je fus prins ou pavillon
De ma dame, tresgente et belle
Je me brulé a la chandelle,
Ainsi que fait le papillon.
Je rougiz comme vermillon,
Aussi flambant que une estincelle,
Quant je fuzprins ou pavillon.
Se j'eusse esté esmerillon
Ou que j'eusse eu aussi bonne aille,
Je me feusse gardé de celle
Qui me bailla de l'aguillon
Quant je fuzprins ou pavillon.

J'estraine de bien loing m'amie,
De cueur, de corps et quanque j'ay,
En bon an lui souhaideray
Joye, santé et bonne vie.
Mais que ne m'estraine d'oblie,
Ne plus ne mains que la feray ;
J'estrainede bien loing m'amie.
Mon cueur de chapel de soussie,
Ce jour de l'an, estreneray ;
Et a elle presanteray
Dez fleurs de ne m'obliés mie :
J'estrainede bien loing m'amie!

Parlant ouvertement
Des faiz du Dieu d'Amours,
N'a il d'estranges tours
En son commandement ?
Ouil, certainement.
Qui dira le rebours,
Parlantouvertement?
S'on faisoit loyaulment
Enqueste par les cours,
On orroit tous les jours
Qu'on s'en plaint grandement,
Parlantouvertement.

Tant sont les yeulx de mon cuer endormis
En Nonchaloir, qu'ouvrir ne les pourroye :
Pource, parler de Beaulté n'ozeroye,
Pour le present, comme j'ay fait jadiz.
Par cuer retiens ce que j'en ay apris,
Car plus ne sçay lire ou Livre de Joye,
Tant sontles yeulx de mon cuer endormis!
Chascun diroit qu'entre les rassotiz,
Com avugle des couleurs jugeroye ;
Taire m'en weil, rien n'y voy, Dieu y voye !
Plaisans regars n'ont plus en moy logis,
Tant sontles yeulx de mon cuer endormiz.

Helas ! me tuerés vous ?
Pour Dieu retraiez cest euil
Qui d'un amoureux acueil
M'occit, se ne suis rescous.
Je tiens vostre cuer si douls,
Que me rendz tout a son veuil,
Helas !me tuerés vous?
De quoy vous peut mon courrous
Valoir, ne servir mon deuil ?
Quant humblement, sans orgueil,
Je requier mercy a tous,
Helas !me tuerés vous?

Ung cueur, ung veuil, une plaisance,
Ung desir, ung conscentement,
Ung reconfort, ung pansement,
Fermez en loyale fiance,
Dieu que bonne en est l'acointance !
Tenir la doit on chierement :
Ung cueur,ung veuil, une plaisance.
Contre Dangier et sa puissance,
Qui les het trop mortelement,
Guardons les bien et sagement :
N'est ce toute nostre chevance,
Ung cueur,ung veuil, une plaisance?

Les fourriers d'Esté sont venus
Pour appareillier son logis,
Et ont fait tendre ses tappis,
De fleurs et verdure tissus.
En estandant tappis velus,
De vert herbe par le païs,
Les fourriersd'Esté sont venus.
Cueurs d'ennuy pieça morfondus,
Dieu mercy, sont sains et jolis ;
Alez vous ent, prenez païs,
Yver, vous ne demourrés plus ;
Les fourriersd'Esté sont venus!

Le temps a laissié son manteau
De vent, de froidure et de pluye,
Et s'est vestu de brouderie,
De soleil luyant, cler et beau.
Il n'y a beste, ne oyseau,
Qu'en son jargon ne chante ou crie :
Le tempsa laissié son manteau!
Riviere, fontaine et ruisseau
Portent, en livree jolie,
Gouttes d'argent d'orfaverie,
Chascun s'abille de nouveau :
Le tempsa laissié son manteau.

Cueur, a qui prendrez vous conseil ?
A nul ne povez descouvrir
Le tresangoisseus desplaisir
Qui vous tient en peinne et traveil !
Je tiens qu'il n'a soubz le soleil,
De vous plus parfait vray martir.
Cueur,a qui prendrez vous conseil?
Au meins faitez vostre apareil
De bien vous faire ensevellir,
Ce n'est que mort d'ainsi languir,
En tel martire nonpareil.
Cueur,a qui prendrez vous conseil?

Dedens mon Livre de Pensee,
J'ay trouvé escripvant mon cueur
La vraye histoire de douleur,
De larmes toute enluminee,
En deffassant la tresamee
Ymage de plaisant doulceur,
Dedensmon Livre de Pensee.
Helas ! ou l'a mon cueur trouvee ?
Lez grossez gouttez de sueur
Lui saillent, de peinne et labeur
Qu'il y prent, et nuit et journee,
Dedensmon livre de Pensee!

En regardant ces belles fleurs
Que le temps nouveau d'Amours prie,
Chascune d'elles s'ajolie
Et farde de plaisans couleurs.
Tant enbasmees sont de odeurs
Qu'il n'est cueur qui ne rajeunie,
En regardantces belles fleurs.
Lez oyseaus deviennent danseurs
Dessuz mainte branche flourie,
Et font joyeuse chanterie,
De contres, deschans et teneurs,
En regardantces belles fleurs.

Onquez feu ne fut sans fumee,
Ne doloreus cueur sans pensee,
Ne reconfort sans esperance,
Ne joyeus regart sans plaisance,
Ne beau soleil qu'aprez nuee.
J'ay tost ma sentence donnee,
De plus sachant soit amendee,
J'en dy selonc ma congnoissance :
Onquezfeu ne fut sans fumee.
Esbatement n'est sans risee,
Souspir sans chose regretee,
Souhait sans ardant desirance,
Doubte sans muer contenance,
C'est chose de vray esprouvee :
Onquezfeu ne fut sans fumee.

Chantez ce que vous pensés,
Moustrant joyeuse maniere,
Ne la vendez pas si chiere,
Trop envis la despensés.
Or sus, tost vous avancés,
Laissez coustume estrangiere,
Chantezce que vous pensés.
Tous noz menus pourpensés
Descouvrons, a lye chiere,
L'un a l'autre, sans priere.
J'acheveray : commencés.
Chantezce que vous pensés!

Gens qui cuident estre si sages
Qu'il pensent plusieurs abestir,
Si bien ne se sauront couvrir
Qu'on n'aperçoive leurs courages.
Payer leur fauldra lez usages
De leurs becz jaunes, sans faillir,
Gensqui cuident estre si sages!
On scet par anciens ouvrages,
De quel mestier scevent servir ;
Melusine n'en peut mentir,
Elle les congnoist aux visages,
Gensqui cuident estre si sages.

Quant j'ay ouy le tabourin
Sonner pour s'en aler au may,
En mon lit fait n'en ay effray
Ne levé mon chef du coissin.
En disant : il est trop matin,
Ung peu je me rendormiray,
Quant j'ay ouyle tabourin.
Jeunes gens partent leur butin :
De Nonchaloir m'acointeray,
A lui je m'abutineray ;
Trouvé l'ay plus prochain voisin,
Quant j'ay ouyle tabourin!

Le premier jour du mois de may,
De tanné et de vert perdu,
Las ! j'ay trouvé mon cuer vestu,
Dieu scet en quel piteux array !
Tantost demandé je lui ay
Dont estoit cest abit venu,
Le premier jourdu mois de may.
Il m'a respondu :« Bien le sçay,
Mais par moy ne sera congneu ;
Desplaisance m'en a pourveu,
Sa livree je porteray,
Le premierjour du mois de may. »

De riens ne sert a cueur en desplaisance,
Chanter, danser, n'aucun esbatement,
Il lui souffit de povoir seulement
Tous jours penser a sa male meschance.
Quant il congnoit qu'en hazart gist sa chance,
Et desir n'est a son commandement,
De riensne sert a cueur en desplaisance.
S'on rit, pleurer lui est d'acoustumance ;
S'il peut, a part se met le plus souvent,
Afin qu'a nul ne tiengne parlement ;
Pour le guerir ja mire ne s'avance :
De riensne sert a cueur en desplaisance.

Fies vous y !
A qui ?
En quoy ?
Comme je voy,
Riens n'est sans sy.
Ce monde cy
A sy
Pou foy.
Fiésvous y!
Plus je n'en dy,
N'escry,
Pour quoy ?
Chascun j'en croy
S'il est ainsy ;
Fiésvous y!

De legier pleure a qui la lippe pent ;
Ne demandés jamais comment lui va,
Laissez l'en paix, il se confortera,
Ou en son fait mettra apointement.
A son umbre se combatra souvent,
Et puis son frein runger lui convendra :
De legierpleure a qui la lippe pent.
S'on parle a lui, il en est mal content ;
Cheminee, au derrain, trouvera
Par ou passer sa fumee pourra ;
Ainsi avient le plus communement :
De legierpleure a qui la lippe pent!

Dont viens tu maintenant, Souspir,
Aportez tu nulles nouvelles ?
Dieu doint que puissent estre telles
Que voulentiers lez doye ouir.
S'il viennent de devers Desir,
Il ne sont que bonnes et belles.
Dontviens tu maintenant, Souspir?
Mais s'il sourdent de Desplaisir,
J'ayme mieulx que tu lez me celes,
Assez et trop j'en ay de telles ;
Ne dy riens que pour m'esjouir.
Dontviens tu maintenant, Souspir?

Ou pis, ou mieulx,
Mon cueur aura ;
Plus ne sera
En soussis tieulx.
Par Dieu, dez cieulx
Chemin prendra,
Ou pis,ou mieulx.
En aucuns lieux,
Fortune, or ça,
On vous verra
Plus cler aux yeulx,
Ou pis,ou mieulx.

S'en mez mains une foiz vous tiens,
Pas ne m'eschaperés, Plaisance,
Ja Fortune n'aura puissance
Que n'aye ma part de voz biens ;
En despit de Deuil et dez siens,
Qui me tourmentent de penance,
S'en mez mainsune foiz vous tiens.
Doy je tous jours, sans avoir riens,
Languir en ma dure grevance ?
Nennil, promis m'a Esperance
Que serez de tous poins dez miens,
S'en mezmains une foiz vous tiens.

Plus penser que dire
Me couvient souvent,
Sans moustrer comment
N'a quoy mon cueur tire.
Faignant de sousrire,
Quant suis tresdolent,
Pluspenser que dire
Me couvient souvent.
En toussant, souspire
Pour secrettement
Musser mon tourment.
C'est privé martire,
Pluspenser que dire!

Je ne suis pas de sez gens la
A qui Fortune plaist et rit,
De reconfort trop m'escondit,
Veu que tant de mal donné m'a.
S'on demande comment me va,
Il est ainsi, comme j'ay dit :
Je nesuis pas de sez gens la
A qui Fortune plaist et rit.
Quant je dy que bon temps vendra,
Mon cueur me respont par despit :
Voire, s'Espoir ne vous mentit,
Plusieurs deçoit et decevra.
Je nesuis pas de ses gens la
A qui Fortune plaist et rit.

Remede comment
Porray je querir
Du mal qu'a souffrir
J'ay trop longuement ?
Qu'en dit loyaument
Conseil : sans mentir,
Remedecomment
Porray je querir?
Pour abregement,
Guerir, ou morir !
Plus ne puis fournir,
Se Sens ne m'aprent
Remedecomment
Porray je querir.

Quant je voy ce que ne veuil mie,
Et n'ay ce dont suis desirant,
Pensant ce qui m'est desplaisant,
Est ce merveille s'il m'anuye ?
Nennil, force est que me soussie
De mon cueur qui est languissant,
Quantje voy ce que ne veuil mie.
En douleur et merencolie
Suis, nuit et jour, estudiant ;
Lors je me boute trop avant
En une haulte theologie,
Quantje voy ce que ne veuil mie.

Sot euil, raporteur de nouvelles,
Ou vas tu (et ne scés pour quoy,
Ne sans prendre congié de moy)
En la compaignie dez belles ?
Tu es trop tost acointé d'elles ;
Il te vaulzist mieulx tenir quoy,
Sot euil,raporteur de nouvelles.
Se ne changez manieres telles,
Par Rayson, ainsi que je doy,
Chastier te veuil, sur ma foy ;
Contre toy j'ay assez querelles,
Sot euil,raporteur de nouvelles.

Est ce vers moy qu'envoyez ce souspir ?
M'aporte il point quelque bonne nouvelle ?
Soit mal ou bien, pour Dieu, qu'il ne me celle
Ce que lui veuil de mon fait enquerir.
Suis je jugié de vivre, ou de morir ?
Soustendra ja Loyauté ma querelle ?
Est ce versmoy qu'envoyez ce souspir?
Et, nuit et jour, j'escoute pour ouir
S'auray confort de ma peine cruelle.
Pire ne peut estre se non mortelle ;
Ditez se riens y a pour m'esjouyr ?
Est cevers moy qu'envoyez ce souspir?

Alons nous esbatre,
Mon cueur, vous et moy,
Laissons, a par soy,
Soussi se combatre.
Tous jours veult debatre,
Et jamés n'est quoy ;
Allonsnous esbatre,
Mon cueur, vous et moy.
On vous devroit batre,
Et moustrer au doy,
Se dessous sa loy
Vous laissez abatre.
Alonsnous esbatre
Mon cueur, vous et moy.

Je vous areste, de main mise,
Mes yeulx, emprisonnés serés ;
Plus mon cueur ne gouvernerés
Desormais, je vous en avise.
Trop avez fait a vostre guise,
Par ma foy, plus ne le ferés :
Je vousareste, de main mise,
Mes yeulx, emprisonnés serés.
On peut bien pour vous corner prise :
Pris estes, point n'eschaperés ;
Nul remede n'y trouverés,
Rien n'y vault apel, ne franchise.
Je vousareste, de main mise,
Mes yeulx, emprisonnés serés.

En mes païs, quant me treuve a repos,
Je m'esbaïs, et n'y sçay contenance,
Car j'ay apris traveil dez mon enfance,
Dont Fortune m'a bien chargié le dos.
Que voulez que vous die a briefs mos ?
Ainsi m'est il ; ce vient d'acoustumance,
En mezpaïs, quant me treuve a repos.
Tout a part moy, en mon penser m'enclos,
Et fais chasteaulz en Espaigne et en France ;
Oultre lez montz forge mainte ordonnance,
Chascun jour j'ay plus de mille propos,
En mezpaïs, quant me treuve a repos.

Alez vous ant, allez, alés,
Soussy, Soing et Merencolie,
Me cuidez vous, toute ma vie,
Gouverner, comme fait avés ?
Je vous prometz que non ferés,
Raison aura sur vous maistrie.
Alezvous ant, allez, alés,
Soussy, Soing et Merencolie!
Se jamais plus vous retournés
Avecques vostre compaignie,
Je pri a Dieu qu'il vous maudie,
Et ce par qui vous revendrés :
Alezvous ant, allez, alés,
Soussy, Soing et Merencolie!

Se vous voulés que tout vostre deviengne ?
En me moustrant quelque joyeus samblant,
Ditez ce mot :« Je vous tiens mon servant,
Servez si bien que contente m'en tiengne. »
Devoir feray, comment qu'il m'en aviengne,
Tresloyalment, dez ores en avant
Sevous voulés que tout vostre deviengne?
Sans que Merci, ne Grace me soustiengne,
S'en Loyalté je faulz, ne tant ne quant,
Punissez moy tout a vostre talant ;
Et se bien sers, pour Dieu, vous en souviengne,
Sevous voulés que tout vostre deviengne.

A l'autre huis,
Souvent m'envoye Esperance,
Et me tense,
Quant en tristesse je suis.
Jours et nuys,
Se lui demande alegence,
A l'autrehuis
Souvent m'envoye Esperance.
Oncques puis
Que failli ma desirance,
De plaisance
Mon cueur et moy sommes vuys :
A l'autrehuis
Souvent m'envoye Esperance.

Comme j'oy que chascun devise :
On n'est pas tousjours a sa guise ;
Beau chanter si ennuye bien ;
Jeu qui trop dure ne vault rien ;
Tant va le pot a l'eaue qui brise.
Il couvient que trop parler nuyse,
Se dit on, et trop grater cuise ;
Rien ne demeure en ung maintien,
Comme j'oyque chascun devise!
Aprés chault temps vient vent de bise ;
Aprés hucques robbe de Frise ;
Le monde de passé revien ;
A son vouloir joue du sien
Tant entre gens layz que d'Eglise,
Comme j'oyque chascun devise.

Ad ce premier jour de l'annee
De cueur, de corps et quanque j'ay,
Priveement estreneray
Ce qui me gist en ma pensee.
C'est chose que tendray cellee
Et que point nedescouvreray 
Ad ce premierjour de l'annee.
Avant que soit toute passee
L'annee je l'aproucheray,
Et puis a loisir conteray
L'ennuy qu'ay quant m'est eslongnee,
Ad ce premierjour de l'annee.

Que voulez vous que plus vous die,
Jeunes assotez amoureux ?
Par Dieu, j'ay esté l'un de ceulx
Qui ont eu vostre maladie !
Prenez exemple, je vous prie,
A moy qui m'en complains et deulx ;
Que voulez vousque plus vous die
Jeunes assotez amoureux?
Et pour ce, de vostre partie,
Se voulez croire mes conseulx,
D'abregier conseiller vous veulx
Voz faiz, en sens ou en folie :
Que voulez vousque plus vous die,
Jeunes assotez amoureux?
Plusieurs y treuvent chiere lie
Maintesfoiz, et plaisans acueulx :
Que voulez vousque plus vous die,
Jeunes assotez amoureux?
Mais au derrain, Merencolie
De ses huis fait passer les ceulx
En dueil et soussi, Dieu scet quieulx !
Lors ne chault de mort ou de vie.
Que voulez vousque plus vous die,
Jeunes assotez amoureux?

A ce jour de saint Valentin,
Que prandré je, per ou non per ?
D'Amours ne quiers riens demander,
Pieça j'eus ma part du butin.
Veu que plus resveille matin
Ne vueil avoir, mais reposer,
A ce jourde saint Valentin.
Jennes gens voisent au hutin
Leurs sens ou folie esprouver ;
Vieulx suis pour a l'escolle aller :
J'entans assés bien mon latin,
A ce jourde saint Valentin.

Contre le trait de Faulceté,
Couvient harnoys de bonne espreuve,
Artillerie forgé neufve,
Chascun jour, en soutiveté.
A ! Jhesus,benedicite!
Nul n'est qui seurement se treuve
Contre le traitde Faulceté.
Au derrain, fera Loyaulté
Faulseté de son penser veufve ;
Pour Raison fault que Dieu s'esmeuve,
Monstrant sa puissance et bonté
Contre le traitde Faulceté.

En ne peut servir en deux lieux,
Choisir convient, ou ça, ou la ;
Au festu tire qui pourra
Pour prandre le pis ou le mieulx.
Qu'en dictes vous, jeunes et vieulx ?
Parle qui parler en vouldra :
En ne peutservir en deux lieux.
Les faiz de ce monde sont tieulx :
Qui bien fera, bien trouvera ;
Chascun son paiement aura,
Tesmoing les Deesses et Dieux :
En ne peutservir en deux lieux.

Quant tu es courcé d'autres choses,
Cueur, mieulx te vault en paix laisser,
Car s'on te vient araisonner,
Tost y treuves d'estranges gloses.
De ton desplaisir monstrer n'oses
A aucun, pour te conforter ;
Quanttuescourcé d'autres choses,
Cueur, mieulx te vault en paix laisser.
De tes levres les portes closes
Penses de saigement garder,
Que dehors n'eschappe Parler
Qui descuevre le pot aux roses :
Quanttuescourcé d'autres choses,
Cueur, mieulx te vault en paix laisser.

J'ayme qui m'ayme, autrement non ;
Et non pour tant, je ne hay rien,
Mais vouldroye que tout fust bien,
A l'ordonnance de Raison.
Je parle trop, las ! se faiz mon !
Au fort, en ce propos me tien :
J'ayme quim'ayme, autrement non,
Et non pour tant je ne hay rien.
De pensees son chapperon
A brodé le povre cueur mien ;
Tout droit de devers lui je vien,
Et m'a baillé ceste chançon :
J'aymequi m'ayme, autrement non,
Et non pour tant je ne hay rien.

Ce qui m'entre par une oreille,
Par l'autre sault, com est venu,
Quant d'y penser n'y suis tenu ;
Ainsi Raison le me conseille.
Se j'oy dire : vecy merveille,
L'ung est long, l'autre court vestu ;
Ce qui m'entrepar une oreille,
Par l'autre sault, comme est venu.
Mais paine pert et se travaille,
Qui devant moy trayne ung festu ;
Comme ung chat, suis viel et chenu,
Legierement pas ne m'esveille :
Ce qui m'entrepar une oreille,
Par l'autre sault, comme est venu.

Quelque chose derriere
Couvient tousjours garder,
On ne peut pas monstrer
Sa voulenté entiere.
Quant on est en frontiere
De Dangereux Parler,
Quelque chosederriere
Couvient tousjours garder.
Se Pensee legiere
Veult mots trop despencer,
Raison doit espargnier,
Comme la tresoriere :
Quelque chosederriere
Couvient tousjours garder.

Que cuidez vous qu'on verra,
Avant que passe l'annee ?
Mainte chose demenee
Estrangement,ça et la.
Veu que des cy et des ja
Court merveilleuse brouee,
Que cuidez vousqu'on verra,
Avant que passe l'annee?
Viengne que advenir pourra !
Chascun a sa destinee,
Soit que desplaise, ou agree ;
Quant nouveau monde viendra,
Que cuidez vousqu'on verra,
Avant que passe l'annee?

Je suis mieulx pris que par le doy,
Et fort enserré d'un anneau.
S'a fait ung visaige si beau,
Qui m'a tout conquesté a soy.
Je rougis et bien l'aparçoy,
Ainsi qu'un amoureux nouveau,
Je suis mieulxpris que par le doy.
Et d'amourectes, par ma foy,
J'ay assemblé ung grant fardeau,
Qu'ay mussees soubz mon chappeau ;
Pour Dieu ! ne vous mocqués de moy :
Je suis mieulxpris que par le doy.

Marché nul autrement
Avecques vous, Beauté,
Se de vous Loyaulté
N'a le gouvernement !
Puis que mes jours despens
A vous vouloir amer,
Et aprés m'en repens,
Qui en doit on blasmer ?
Riens, fors vous seullement,
A qui tiens féaulté,
Quant monstrés cruaulté,
Veu qu'Amour le deffent ;
Marché nulautrement
Avecques vous, Beauté.

As tu ce jour ma mort juree,
Soussy ? je te pry, tien te quoy,
Car a tort ma douleur, par toy,
Est trop souvent renouvellee.
A belle ensaigne desploiee,
Me cours sus, et ne sçay pourquoy ?
As tu ce jourma mort juree,
Soussy ? je te pry, tien te quoy.
La guerre sera tost finee,
Se tu veulx, de toy et de moy,
Car je me rens, or me reçoy.
Hola ! paix, puis qu'elle est criee !
As tu ce jourma mort juree?

Quant commanceray a voler,
Et sur elles me sentiray,
En si grant aise je seray
Que j'ay doubte de m'essorer.
Beau crier aura et leurrer,
Chemin de Plaisant Vent tendray,
Quantcommanceray a voler,
Et sur elles me sentiray.
La mue m'a fallu garder
Par long temps ; plus ne le feray,
Puis que doulx temps et cler verray ;
On le me devra pardonner,
Quantcommanceray a voler.

Je congnois assez telz debas
Que l'ueil et le cueur ont entre eulx.
L'un dit : Nous serons amoureux,
L'autre dit : Je ne le vueil pas.
Raison s'en rit, disant tout bas :
Escoutez moy ces malleureux !
Je congnoisassez telz debas
Que l'ueil et le cueur ont entre eulx.
Lors m'en vois, plus tost que le pas,
Et les tanse si bien tous deux
Que je les laisse treshonteux.
Maintesfois ainsi me combas ;
Je congnoisassez telz debas.

Cueur, que fais tu ? revenge toy
De Soussy et Merencolie ;
C'est deshonneur et vilenie
De lachement se tenir coy.
Je t'aideray, tant qu'est a moy,
Voulentiers ; or ne te fains mie.
Cueur,que fais tu ? revenge toy
De Soussy et Merencolie.
N'espergne riens, scez tu pourquoy ?
Pour ce qu'abregeras ta vie
Se lez tiens en ta compaignie :
Desconfitz les et prens leur foy.
Cueur,que fais tu ? revenge toy.

Par lez portes dez yeulx et dez oreilles,
Que chascun doit bien sagement garder,
Plaisir Mondain va et vient, sans cesser,
Et raporte de diverses merveilles.
Pour ce, mon cueur, s'a Raison te conseilles,
Ne le laissez point devers toy entrer
Parlez portes dez yeulx et dez oreilles,
Que chascun doit bien sagement garder.
A celle fin que par lui ne t'esveilles,
Veu qu'il te fault desormais reposer,
Dy lui :« Va t'en, sans jamais retourner,
Ne revien plus, car en vain te traveilles
Parlez portes dez yeulx et dez oreilles ! »

A qui les vent on
Ces gueines dorees ?
Sont il achetees
De nouvel, ou non ?
Par prest, ou par don
En fait on livrees ?
A quiles vent on
Ces gueines dorees?
Alant au pardon,
Je lez ay trouvees ;
De telles denrees,
C'est petit guerdon.
A quiles vent on?

A qui vendez vous voz coquilles
Entre vous, amans pelerins ?
Vous cuidez bien, par voz engins,
A tous pertuis trouver chevilles.
Sont ce coups d'esteufs ou de billes
Que ferez, tesmoing voz voisins ?
A quivendez vous voz coquilles
Entre vous, amans pelerins?
On congnoist tous voz tours d'estrilles
Et bien clerement voz latins ;
Trotés, reprenés voz patins,
Et troussés voz sacs et voz quilles ;
A quivendez vous voz coquilles?

Envoyez nous un doulz regart
Qui nous conduie jusqu'a Blois,
Nous le vous rendrons quelque fois,
Quoy que l'atente nous soit tart.
Puis qu'en emportés l'estandart
De la Doulceur, que bien congnois,
Envoyeznous un doulz regart
Qui nous conduie jusqu'a Blois.
Et pry Dieu que toutez vous gart,
Et vous doint bons jours, ans et mois,
A voz desirs, vouloirs et chois ;
Aquittez vous de vostre part :
Envoyeznous un doulz regart.

Pour ce qu'on joute a la quintaine
A Orleans, je tire a Blois ;
Je me sens foulé du harnois,
Et veulx reprandre mon alaine.
Raisonnable cause m'y maine,
Excusé soye ceste fois,
Pour cequ'on joute a la quintaine
A Orleans, je tire a Blois.
Je vous promet que c'est grant paine
De tant faire« baille lui bois » :
Eslongner quelque part du mois
Vault mieulx, pour avoir teste saine,
Pourcequ'on joute a la quintaine.

Des arreraiges de Plaisance,
Dont trop endebté m'est Espoir,
Se quelque part j'en peusse avoir,
Du surplus donnasse quictance.
Mais, au pois et a la balance,
N'en puis que bien peu recevoir
Des arreraigesde Plaisance,
Dont trop endebté m'est Espoir.
Usure ou perte de chevance
Mectroye tout a non chaloir,
Se je savoye, a mon vouloir,
Recouvrer prestement finance
Des arreraigesde Plaisance.

Rescouez ces deux povres yeulx
Qui tant ont nagé en Plaisance
Qu'ilz se nayent sans recouvrance ;
Je les tiens mors ou presque tieulx.
Vidés les tost, se vous ait Dieulx,
En la sentine d'Alegeance ;
Rescouezces deux povres yeulx
Qui tant ont nagé en Plaisance.
Courés y tous, jennes et vieulx,
Et a cros de bonne Esperance,
De les tirer hors c'om s'avance !
Chascun y face qui mieulx mieulx :
Rescouezces deux povres yeulx!

A recommancer de plus belle,
J'en voy ja les adjournemens
Que font, vers vieulx et jennes gens,
Amours et la saison nouvelle.
Chascun d'eulx, aussi bien lui qu'elle,
Sont tous aprestés sur les rens
A recommancerde plus belle.
Comme toute la chose est telle,
Je congnois telz esbatemens
Assez, de pieça m'y entens,
Ce n'est que ancienne querelle
A recommancerde plus belle.

Ainsi doint Dieux a mon cueur joye,
En ce que souhaidier vouldroye,
Et a mon penser reconfort,
Comme voulentiers prisse accort
A Soussy qui tant me guerroye.
Mais remede n'y trouveroye,
Et qui pis est, je n'oseroye
Descouvrir les maulx qu'ay a tort ;
Ainsidoint Dieux a mon cueur joye
En ce que souhaidier vouldroye,
Et a mon penser reconfort.
Quant je lui dy : Dieu te convoye,
Lesse m'en paix, va t'en ta voye ;
Par ton enchantement et sort
Gueres mieulx ne vaulx vif que mort,
Je languis quelque part que soye ;
Ainsidoint Dieux a mon cueur joye!

Maudit soit mon cueur, se j'en mens !
Quant a mon lesir estre puis
Et avecques Pensee suis,
En mez maulx prens alegemens.
Car Soussis, plains d'encombremens,
Boutons hors et leur fermons l'uis !
Maudit soitmon cueur, se j'en mens,
Quant a mon lesir estre puis.
Assez y treuve esbatemens,
Lors lui dy :« Ma maistresse, et puis
Serons nous ainsi jours et nuis ?
G'y donne mes consentemens. »
Mauditsoit mon cueur, se j'en mens!

En la querelle de Plaisance,
J'ay veu le rencontre des yeulx
Qui estoient, ainsi m'aid Dieux,
Tous pres de combatre a oultrance.
Rangez par si belle ordonnance
Qu'on ne sauroit deviser mieulx,
En laquerelle de Plaisance,
J'ay veu le rencontre des yeulx.
S'Amours n'y mectent pourveanse,
De pieça je les congnois tieulx
Qu'au derrenier, jennes ou vieulx,
Mourront tous, par leur grant vaillance,
En laquerelle de Plaisance.

De la maladie des yeulx
Feruz de pouldre de Plaisir,
Par le vent d'Amoureux Desir,
Est fort a guerir, se m'aid Dieux.
Toutes gens, et jeunes, et vieulx,
S'en scevent bien a quoy tenir
De lamaladie des yeulx
Feruz de pouldre de Plaisir.
Je n'y congnois remedes tieulx
Que hors de presse soy tenir
Et la compaignie fuir ;
Qui plus en saura dye mieulx
De lamaladie des yeulx!

Par m'ame, s'il en fust en moy,
Soussi, Dieu scet que je feroye !
Moy et tous, de toy vengeroye :
Il y a bien rayson pour quoy.
Riens ne dy qu'ainsi que je doy,
Et telle est la voulenté moye.
Par m'ame,s'il en fust en moy,
Soussi, Dieu scet que je feroye!
Un chascun se complaint de toy,
Pour ce, voulentiers fin prendroye
Avecques toy, se je povoye ;
Je n'y vois qu'a la bonne foy,
Par m'ame,s'il en fust en moy!

Mon cueur se plaint qu'il n'est payé
De sez despens, pour son traveil
Qu'il a porté, si nompareil
Qu'onquez tel ne fut essayé.
Son payement est delayé
trop longtemps ; sur ce quel conseil ?
Mon cueurse plaint qu'il n'est payé
De sez despens, pour son traveil.
Puis qu'il n'est de gages rayé
Mais prest en loyal apareil
Autant que nul soubz le soleil,
Se mieulx ne peut, soit defrayé ;
Mon cueurse plaint qu'il n'est payé.

Ou Loyaulté me payera
Dez servicez qu'ay fais sans faindre,
Ou j'auray cause de me plaindre,
Qui mon guerdon delayera.
Bon Droit pour moy tant criera
Qu'aux cieulz fera sa vois ataindre,
Ou Loyaultéme payera
Dez services qu'ay fais sans faindre.
Quant Fortune s'effrayera,
Dieu a povoir de la reffraindre ;
Et Rayson, qui ne doit riens craindre,
De moy aider s'essayera,
Ou Loyaultéme payera.

Mon cuer, n'entrepren trop de choses.
Tu peus penser ce que tu veulz,
Et faire selon que tu peuz,
Et dire ainsi comme tu oses.
Qui vouldront sur ce trouver gloses,
Je m'en rapporteray a eulz :
Mon cuer,n'entrepren trop de choses.
Se ces raisons garder proposes,
Tu feras bien, par mes conseulz ;
Laisse les embesoingnez seulz,
Il est temps que tu te reposes :
Mon cuer,n'entrepren trop de choses.

Comment ce peut il faire ainsy
En une seulle creature,
Que tant ait des biens de nature,
Dont chascun en est esbahy ?
Oncques tel chief d'euvre ne vy
Mieulx acomply, oultre mesure ;
Commantce peut il faire ainsy
En une seulle creature!
Mes yeulx cuiday qu'eussent manty,
Quant apporterent sa figure
Devers mon cuer, en pourtraiture ;
Mais vray fut, et plus que ne dy.
Commantce peut il faire ainsy?

Ne m'en racontez plus, mes yeulx,
De Beaulté que vous prisez tant,
Car plus voys ou monde vivant,
Et mains me plaist, ainsi m'aist Dieux.
Trouver je ne me sçay en lieux
Qu'il m'en chaille, ne tant ne quant :
Ne m'enracontez plus, mes yeulx,
De Beaulté que vous prisez tant.
Qu'est ce cy ? deviens je des vieux ?
Ouy certes : d'or en avant
J'ay fait mon karesme prenant,
Et jeusne de tous plaisirs tieulx :
Ne m'enracontez plus, mes yeulx!

Si hardis, mez yeulx,
De riens regarder
Qui me puest grever,
Qu'en valés vous mieulx ?
Estroit, se m'aid Dieux,
Vous pense garder
Si hardis,mez yeulx,
De riens regarder.
Vous devenés vieulx,
Et tous jours troter
Voulez, sans cesser ;
Ne soyez plus tieulx,
Si hardis,mez yeulx!

Mon cueur, pour vous en garder,
De mez yeulx qui tant vous temptent
Afin que devers vous n'entrent,
Faitez lez portes fermer.
S'il vous viennent raporter
Nouvellez, pensez qu'il mentent,
Mon cueur,pour vous en garder,
De mez yeulx qui tant vous temptent.
Mensongez scevent conter
Et trop de plaisir se vantent,
Folz sont qui en eulx s'atendent,
Ne lez veuillez escouter,
Mon cueur,pour vous en garder.

N'est ce pas grant trahison
De mes yeulx en qui me fye,
Qui me conseillent folye
Maintes foys, contre raison ?
Que male part y ait on
D'eulx et de leur tromperie !
N'est ce pasgrant trahison
De mes yeulx en qui me fye?
Mieulx me fust en ma maison
Estre seul a chiere lye,
Qu'avoir telle compaignie
Qui me bat de mon baston ;
N'est ce pasgrant trahison?

Rendez compte, Viellesse,
Du temps mal despendu
Et soctement perdu
Es mains dame Jeunesse.
Trop vous court sus Foiblesse ;
Qu'est Povair devenu ?
Rendez compte,Viellesse,
Du temps mal despendu.
Mon bras en l'arc se blesse
Quant je l'ay estandu ;
Par quoy j'ay entendu
Qu'il couvient que jeu cesse :
Rendez compte,Viellesse,
Du temps mal despendu.
Tout vous est, en destresse,
Desormais chier vendu :
Rendez compte,Viellesse,
Du temps mal despendu.
Des tresors de Liesse
Vous sera peu rendu,
Riens qui vaille ung festu ;
N'avez plus que Sagesse ;
Rendez compte,Viellesse!

Mais que mon propos ne m'enpire,
Il ne me chault des faiz d'Amours,
Voisent a droit, ou a rebours,
Certes je ne m'en fais que rire.
En ne peut de riens m'escondire,
Aide ne requiers, ne secours,
Mais quemon propos ne m'enpire,
Il ne me chault des faiz d'Amours.
Quant j'oy ung amant qui souspire,
A, ha ! dis je, vela des tours
Dont usay en mes jennes jours.
Plus n'en vueil, bien me doit souffire,
Mais quemon propos ne m'enpire.

C'est une dangereuse espergne
D'amasser tresor de regrés ;
Qui de son cueur les tient trop pres,
Il couvient que mal lui en preigne.
Veu qu'ilz sont si oultre l'enseigne,
Non pas assez nuysans, mais tres,
C'est unedangereuse espergne
D'amasser tresor de regrés.
Se je mens, que l'en m'en repreigne ;
Soient essaiez, puis aprés
On saura leurs tourmens segrés ;
Qui ne m'en croira, si l'apreigne :
C'est unedangereuse espergne.

Le fer est chault, il le fault batre,
Vostre fait que savez va bien ;
Tout le saurez, sans celer rien,
Se venez vers moy vous esbatre.
Il a convenu fort combatre,
Mais, s'il vous plaist, parfait le tien :
Le fer est chault,il le fault batre,
Vostre fait que savez va bien.
Convoitise vouloit rabatre
Escharsement et trop du sien ;
Mais ung peu j'ay aidié du mien,
Qui l'a fait cesser de debatre :
Le fer est chault,il le fault batre.

Se regrettez voz dolens jours,
Et, je regrette mon argent
Que j'ay delivré franchement,
Cuidant de vous donner secours.
Se ne sont pas lez premiers tours
Dont Convoitise sert souvent ;
Se regrettésvoz dolens jours,
Et, je regrette mon argent.
Mais se vous n'avez voz amours,
Puis que Convoitise vous ment,
Le mien recouvreray briefment,
Ou mettray le fait en droit cours,
Se regrettésvoz dolens jours.

Vous dictes que j'en ayme deulx,
Mais vous parlez contre raison ;
Je n'ayme fors ung chapperon
Et ung couvrechef : plus n'en veulx.
C'est assez pour ung amoureux ;
Mal me louez, ce faictes mon :
Vous dictesque j'en ayme deux,
Mais vous parlez contre raison.
Certes, je ne suis pas de ceulx
Qui par tout veulent a foison
Eulx fournir, en toute saison.
N'en parlez plus, j'en suis honteux :
Vous dictes quej'en ayme deulx!

Celle que je ne sçay nommer
Com a mon gré desireroye,
Ce jour de l'an, de biens et joye
Plaise a Dieu de vous estrener.
S'amie vous veuil apeller,
Trop simple nom vous bailleroye,
Celleque je ne sçay nommer
Com a mon gré desireroye.
De ma dame nom vous donner,
Orguilleuse je vous feroye ;
Maistresse point ne vous vouldroye ;
Comment dont doy je a vous parler,
Celleque je ne sçay nommer?

A ce jour de saint Valentin,
Que l'en prent per par destinee,
J'ay choisy, qui tresmal m'agree,
Pluye, vent et mauvais chemin.
Il n'est de l'amoureux butin
Nouvelle ne chançon chantee,
Ace jourde saint Valentin,
Que l'en prent per par destinee.
Bourges me donne ce tatin,
Et a plusieurs de ma livree ;
Mieulx vauldroit en chambre natee
Dormir, sans lever sy matin,
Ace jourde saint Valentin.

Ce n'est pas par ypocrisie,
Ne je ne suis point apostat
Pour tant se change mon estat
Es derreniers jours de ma vie.
J'ay gardé, ou temps de jeunesse,
L'observance des amoureux.
Or m'en a bouté hors Viellesse,
Et mis en l'ordre douloreux
Des chartreux de Merencolie,
Solitaire, sans nul esbat ;
A briefz motz, mon fait va de plat,
Et pource, ne m'en blasmés mye,
Ce n'est paspar ypocrisie.

A quiconque plaise ou desplaise,
Quant Vieillesse vient les gens prendre,
Il couvient a elle se rendre
Et endurer tout son malaise.
Nul ne puet faire son devoir
De garder d'Amours l'observance,
Quant, avecques son bon vouloir,
Il a povreté de puissance.
Plus n'en dy, mieulx vault que me taise,
Car j'en ay a vendre et revendre ;
Ung chascun doit son fait entendre ;
Qui ne puet ne puet, si s'appaise,
A quiconqueplaise ou desplaise.

Les malades cueurs amoureux
Qui ont perdu leurs appetis,
Et leurs estomacs refroidis
Par soussis et maulx douloureux,
Diete gardent sobrement,
Sans faire exces de Trop Douloir ;
Chaulx electuaires souvent
Usent de Conforté Vouloir ;
Sucres de Penser Savoureux,
Pour renforser leurs esperiz ;
Ainsi peuent estre gueriz,
Et hors de Danger langoureux,
Les malades cueursamoureux.

Pour tous voz maulx d'amours guerir,
Prenez la fleur de Souvenir
Avec le just d'une ancollie,
Et n'obliés pas la soussie,
Et meslez tout en Desplaisir.
L'erbe de Loing de son desir,
Poire d'Angoisse pour refreschir,
Vous envoye Dieu, de vostre amye,
Pour tous voz maulx d'amours guerir.
Pouldre de Plains pour adoucir,
Feille d'Aultre que vous choisir,
Et racine de Jalousie,
Et de tretout la plus partie
Mectés au cuer, avant dormir,
Pour tousvoz maulx d'amours guerir.

Puis que tu t'en vas,
Penser, en message,
Se tu fais que sage,
Ne t'esgare pas.
Au mieulx que pourras,
Pren le seur passage,
Puis quetu t'en vas,
Penser, en message.
Tout beau, pas a pas,
Reffrain ton courage,
Qu'en si long voyage
Ne deviengnes las,
Puis quetu t'en vas.

L'ueil et le cuer soient mis en tutelle,
Sitost qu'ilz sont rassotez en amours :
Combien qu'il a plusieurs qui font les lours
Et ont trouvé contenance nouvelle,
Pour mieulx embler priveement Plaisance,
Mommerie, sans Parler de la bouche,
En beaux abiz d'or cliquant d'Acointance,
Soubz visieres de Semblant qu'on n'y touche,
Faignent souvant l'amoureuse querelle.
Ainsi l'ay veu faire en mes jennes jours ;
Vestu m'y suis a droit et a rebours.
Je jangle trop, au fort, je me rapelle ;
L'euil et le cuersoient mis en tutelle!

Chose qui plaist est a demi vendue,
Quelque cherté qui coure par païs ;
Jamais ne sont bons marchans esbayz,
Tousjours gaignent a l'alee ou venue.
Car, quant les yeulx qui sont facteurs du cueur,
Voyent Plaisir a bon marchié en vente,
Qui les tiendroit d'achatter leur bon eur ?
Et deussent ilz engager biens et rente,
Et a rachact toute leur revenue !
De lascheté seroient bien trays,
Et devroient d'Amours estre hays !
Marchandise doit estre maintenue :
Chose qui plaistest a demi vendue.

Chose qui plaist est a demi vendue,
A bon compte souvent, ou chierement ;
Qui du marchié le denier a Dieu prent,
Il n'y peut plus mectre rabat ne creue.
D'en debatre n'est que paine perdue ;
Prenez ore qu'aprés on s'en repent,
Chose qui plaistest a demy vendue,
A bon compte souvent, ou chierement.
S'aucun aussi monstre sa retenue,
Et au bureau va faire le serment,
Les officiers n'y font empeschement,
Mais demandent tantost la bien venue :
Chose qui plaistest a demy vendue.

L'abit le moyne ne fait pas,
L'ouvrier se congnoist a l'ouvrage
Et plaisant maintien de visage
Ne monstre pas toujours le cas.
Aler tout soubrement le pas,
N'est que contrefaire le sage :
L'abit le moinene fait pas,
L'ouvrier se congnoist a l'ouvrage.
Soubtil sens couchié par compas,
Enveloppé en beau langage,
Musse le vouloir du courage ;
Cuidier deçoit en mains estas :
L'abit le moinene fait pas.

De fol juge brefve sentence ;
On n'y saroit remedyer
Quant l'advocat Oultrecuidyer,
Sans raison, maintesfoiz sentence.
Aprés s'en repent et s'en tence :
C'est tart, et ne se puet widyer.
De fol jugebrefve sentence.
Fleurs portent odeur ; et sentence
Et savoir vient d'estudyer ;
Ce n'est ne d'anuyt ne d'yer.
J'en dy ce que mon cuer sent en ce :
De fol jugebrefve sentence.

Crié soit a la clochete,
Par les rues, sus et jus,
Fredet ! On ne le voit plus ;
Est il mis en oubliete ?
Jadis il tenoit bien conte
De visiter ses amis,
Est il roy, ou duc, ou conte
Quant en oubly les a mis ?
Banny a son de trompete,
Comme marié confus,
Entre chartreurs, ou reclus,
A il point fait sa retrete ?
Crié soita la clochete!

En l'ordre de mariage
A il desduit ou courrous ?
Commant vous gouvernez vous ?
Y devient on fol, ou sage ?
Soit aux vielx ou jeunes d'age,
Rapporter m'en vueil a tous !
En l'ordrede mariage
A il desduit ou courrous?
Le premier an, c'est la rage,
Tant y fait plaisant et douls ;
Aprés... j'ay la tous
Cesser me fait de langage,
En l'ordrede mariage.

Dedens l'abisme de douleur,
Sont tourmentées povres ames
Des amans ; et, par Dieu, mes Dames,
Vous leur portez trop de rigueur.
Ostez les de ceste langueur
Ou ilz sont en maulx et diffames,
Dedensl'abisme de douleur.
Se n'y monstrez vostre doulceur,
Vous en pourrez recevoir blasmes ;
Tost orra prieres de fames
Dangier, des dyables le greigneur,
Dedensl'abisme de douleur.

Et ne cesserez vous jamais ?
Tousjours est a recommancer ;
C'est folie d'y plus penser,
Ne s'en soussier desormais.
Plus avant j'en diroye mais,
Rien n'y vault flacter ne tanser :
Et ne cesserezvous jamais ?
Tousjours est a recommancer.
Passez a plusieurs moys des Mays
Qu'Amour vous vouldrent avanser ;
Mal les voulez recompanser,
En servant de telz entremais :
Et ne cesserezvous jamais?

Qu'il ne le me font
Pour voir que feroye
Et se je sauroye
Leur donner le bont !
Puisque telz ilz sont,
Affin qu'on les voye,
Qu'il nele me font
Pour voir que feroye!
Droit a droit respont,
Payer les vouldroye
De telle monnoye
Qu'il desserviront ;
Qu'il ne le me font!

Les en voulez vous garder
Ces rivieres de courir
Et grues prendre et tenir
Quant hault les veez voler ?
A telles choses muser
Voit on folz souvent servir :
Lesen voulez vous garder
Ces rivieres de courir?
Laissez le temps tel passer
Que Fortune veult souffrir,
Et les choses avenir
Que l'en ne scet destourber.
Lesen voulez vous garder?

Vous vistes que je veoye
Ce que je ne vueil descouvrir,
Et congnustes, a l'ueil ouvrir,
Plus avant que je ne vouloye.
L'ueil d'embusche saillit en voye,
De soy retraire n'eust lesir,
Vousvistes que je le veoye
Ce que je ne vueil descouvrir.
Trop est saige qui ne foloye,
Quant on est es mains de Plaisir,
Qui lors vint vostre cueur saisir
Et fist comme pieça souloye ;
Vousvistes que je le veoye.

La veez vous la, la lyme sourde,
Qui pense plus qu'elle ne dit ?
Souventesfoiz s'esbat et rit
A planter une gente bourde.
Contrefaisant la coquelourde,
Soubz ung malicieux abit,
La veez vousla, la lyme sourde
Qui pense plus qu'elle ne dit?
Quelle part que malice sourde,
Tost congnoist s'il y a prouffit.
Benoist en soit le saint Esprit
Qui de si finete me hourde !
La veez vousla, la lyme sourde?

Helas ! et qui ne l'aymeroit
De Bourbon le droit heritier,
Qui a l'estomac de papier
Et aura la goute de droit !
Se Lymosin ne lui aidoit,
Il mourroit, tesmoing Villequier.
Helas,et qui ne l'aymeroit
De Bourbon le droit heritier?
Jamais plus hault ne sailliroit,
S'elle lui monstroit ung dangier ;
Et pource, Fayete et Gouffier,
Aidiez chascun en vostre endroit :
Helas !et qui ne l'aymeroit?

Dieu vous envoye pascience,
Gentil conte Cleremondois,
Vous congnoissiez, a ceste fois,
Qu'est d'amoureuse penitance.
Puis qu'estes hors de la presance
De celle que bien je congnois,
Dieu vousenvoye pascience,
Gentil conte Cleremondois.
Vouer vous povez aliance
A la riche, comme je croys ;
Ne vous trouverez de ce mois,
Las ! trop estes loing d'alegence ;
Dieu vousenvoye pascience.

Sauves toutes bonnes raisons,
Mieulx vault mentir pour paix avoir
Qu'estre batu pour dire voir ;
Pour ce, mon cuer, ainsi faisons.
Riens ne perdons, se nous taisons
Et se jouons au plus savoir ;
Sauvestoutes bonnes raisons,
Mieulx vault mentir pour paix avoir.
Parler boute feu en maisons
Et destruit paix, ce riche avoir :
On aprent a taire et a veoir,
Selon les temps et les saisons,
Sauvestoutes bonnes raisons.

Il souffist bien que je le sache,
Sans en enquerir plus avant ;
Car se tout aloye disant,
On vous pourroit bien dire : actache.
Nul de la langue ne m'arrache
Ce qu'en mon cuer je voys pensant ;
Il souffistbien que je le sache,
Sans en enquerir plus avant.
Ainsi qu'en blanc pert noire tache,
Vostre fait est si apparant
Que m'y treuve trop cognoissant ;
Qui est descouvert, mal se cache :
Il souffistbien que je le sache.

Pense de toy
Dorenavant,
Du demourant
Te chaille poy.
Ce monde voy
En enpirant,
Pensede toy
Dorenavant.
Regarde et oy,
Va peu parlant ;
Dieu tout puissant
Fera de soy.
Pensede toy.

Ce n'est riens qui ne puist estre,
On voit de plus grans merveilles
Que de baster aus corneilles
Lez mariz et l'erbe pestre.
Car de jouer tours de maistre
Femmes sont lez nonpareilles ;
Ce n'estriens qui ne puist estre,
On voit de plus grans merveilles.
Tant aux huis, comme aux fenestres,
En champs, jardins ou en trailles,
Par tout ont yeulx et oreilles,
Soit a destre ou a senestre ;
Ce n'estriens qui ne puist estre.

Or est de dire : Laissez m'en paix,
Et tout plain de : Rien ne m'est plus,
Mes propos sont en ce conclus
Qu'ainsi demourray desormais.
De s'entremettre de mez fais,
Je n'en requier nullez ne nuls,
Or estde dire : Laissez m'en paix,
Et tout plain de : Rien ne m'est plus.
Fortune, par sez faulz atrais,
En pipant, a pris a la glus
Mon cueur, et en soussi reclus
Se tient, sans departir jamais.
Or estde dire : Laissez m'en paix.

C'est grant paine que de vivre en ce monde,
Encore esse plus paine de mourir ;
Si convient il, en vivant, mal souffrir,
Et au derrain, de mort passer la bonde.
S'aucune foiz joye ou plaisir abonde,
On ne les peut longuement retenir.
C'est grant paineque de vivre en ce monde,
Encore esse plus paine de mourir.
Pour ce, je vueil comme fol qu'on me tonde
Se plus pense, quoy que voye a venir,
Qu'a vivre bien et bonne fin querir.
Las ! il n'est rien que Soussy ne confonde ;
C'est grantpaine que de vivre en ce monde!

En vivant en bonne esperance,
Sans avoir desplaisance, ou dueil,
Vous aurez brief, a votre vueil,
Nouvelle plaine de plaisance.
De guerre n'avons plus doubtance.
Mais tousjours gracieux acueil,
En vivanten bonne esperance,
Sans avoir desplaisance, ou dueil.
Tous nouveaulx revendrons en France,
Et quant me reverrés a l'ueil,
Je suis tout autre que je sueil ;
Au mains j'en fais la contenance,
En vivanten bonne esperance.

Vostre esclave et serf, ou que soye,
Qui trop ne vous puis mercier,
Quant vous a pleu de m'envoyer
Le don qu'ay receu a grant joye !
Tel que dy et plus, se povoye,
Me trouverés, a l'essaier,
Vostre esclaveet serf, ou que soye,
Qui trop ne vous puis mercier.
Paine mectray que brief vous voye,
Et toust arez, sans delaier,
Chose qui est sus le mestier,
Qui vous plaira ; plus n'en diroye.
Vostre esclaveet serf, ou que soye.

Tellement quellement
Me faut le temps passer,
Et soucy amasser
Maintesfoiz, mallement.
Quant ne puis nullement
Ma fortune casser,
Tellementquellement
Me faut le temps passer.
J'iray tout bellement,
Pour paour de me lasser,
Et sans trop m'en lasser
Ou monde follement,
Tellementquellement.

A tout bon compte revenir
Couvendra, qui qu'en rie ou pleure ;
Et ne scet on le jour, ne l'eure ;
Souvent en devroit souvenir.
Prenez qu'on ait dueil ou plaisir,
En brief temps, ou longue demeure,
A tout bon compterevenir
Couvendra, qui qu'en rie ou pleure.
Las ! on ne pense qu'a suyr
Le monde qui toujours labeure,
Et quant on cuide qu'il sequeure,
Au plus grant besoing vient faillir
A tout bon compterevenir.

« Vous estes paié pour ce jour,
Puis qu'avez eu ung doulx regart. »
Devant ung ancien regnart
Tost est apparceu ung tel tour.
Quant on a esté a sejour,
Ce sont les gaiges de musart :
« Vous estes paiépour ce jour,
Puis qu'avez eu ung doulx regart. »
Il souffist pour vostre labour :
Et s'aprés on vous sert de l'art,
Prenez en gré, maistre coquart,
Ce n'est qu'un restraintif d'amour :
« Vous estespaié pour ce jour ».

Puis qu'estes en chaleur d'amours,
Pour Dieu, laissez voir vostre orine ;
On vous trouvera medecine
Qui briefment vous fera secours.
Trop tost, oultre le commun cours,
Vous bat le cuer en la poictrine :
Puis qu'estesen chaleur d'amours
Pour Dieu, laissez veoir vostre orine.
La fievre blanche ses sejours
A fait : se voulez que termine
Et que plus ne vous soit voisine,
Repousez vous pour aucuns jours,
Puis qu'estesen chaleur d'amours.

Saint Valentin, quant vous venez
En Karesme au commancement,
Receu ne serez vrayement
Ainsi que acoustumé avez.
Soussy et Penance amenez :
Qui vous recevroit lyement,
Saint Valentin,quant vous venez
En Karesme au commancement?
Une autresfoiz vous avancez
Plus tost, et alors toute gent
Vous recuilliront autrement ;
Et pers a choysir amenez,
Saint Valentin,quant vous venez!

Saint Valentin dit :« Veez me ça
Et apporte pers a choysir ;
Viengne qui y devra venir,
C'est la coustume de pieça. »
Quant le jour des Cendres« hola »
Respond, auquel doit on faillir ?
Saint Valentindit :« Veez me ça
Et apporte pers a choisir. »
Au fort, au matin couvendra
En devocion se tenir,
Et aprés disner a loisir
Choisisse qui choisir vouldra.
Saint Valentindit :« Veez me ça. »

A trompeur trompeur et demi ;
Tel qu'on seme couvient cuillir ;
Se mestier voy partout courir,
Chascun y joue et moy aussi.
Dy je bien de ce que je dy ?
De tel pain souppe fault servir,
A trompeurtrompeur et demi ;
Tel qu'on seme couvient cueillir.
Et qui n'a pas langaige en lui
Pour parler selon son desir,
Ung truchement lui fault querir ;
Ainsi, ou par la, ou par cy,
A trompeurtrompeur et demi.

Baillez lui la massue
A celui qui cuide estre
Plus subtil que son maistre,
Et sans raison l'argue,
Ou il sera beste mue
Quant on l'envoira pestre :
Baillezlui la massue.
Quoy qu'il regibe ou rue,
Si sault par la fenestre ;
Comme s'il vint de nestre
Sera chose esperdue :
Baillezlui la massue.

Ubi supra
N'en parlons plus
Des tours cornulz
Et cetera.
Non est cura
De telz abuz ;
Ubisupra
N'en parlons plus.
Mala jura
Sont suspendus
Ou deffendus,
Et repliqua
Ubisupra.

Noli me tangere,
Faulte de serviteurs,
Car bonté de seigneurs
Ne les scetfrangere.
Il vous faultregere
En craintes et rigueurs ;
Noli metangere,
Faulte de serviteurs.
De haulterigere
Trop tost en grans faveurs,
Ce ne sont que foleurs ;
Bien m'en puisplangere :
Noli metangere.

Pres la, briquet aus pendantes oreilles,
Tu scez que c'est de deduit de gibier,
Au derrenier tu auras ton loyer,
Et puis seras viande pour corneilles.
Tu ne fais pas miracles, mais merveilles,
Et as ayde pour te bien ensaigner ;
Pres la,briquet aus pendantes oreilles,
Tu scez que c'est de deduit de gibier.
A toute heure diligemment traveilles,
Et en chasse vaulz autant q'un limier,
Tu amaines, au tiltre de levrier,
Toutez bestes, et noires et vermeilles :
Pres la,briquet aus pendantes oreilles!

Or s'y joue qui vouldra :
Qui me change, je le change ;
Nul ne le tiengne chose estrange
D'avoir selonc qu'il fera !
Quant par sa faulte sera,
Gré ne dessert, ne louange ;
Or s'y jouequi vouldra,
Qui me change, je le change.
Puis que advisé on l'en a
Et a raison ne se range,
S'aprés s'elle se revange
Le tort a qui demourra ?
Or s'y jouequi vouldra.

Gardez vous demergo,
Trompeurs faulz et rusés,
Qui lez gens abusés
Maintesfoisa tergo.
En tous lieus oupergo,
Fort estes acusés.
Gardezvous demergo,
Trompeurs faulz et rusés.
Mercy dit :abstergo
Lez faultes dont usés,
Mais que lez refusés ;
Avisez vousergo.
Gardezvous demergo.

Quant n'ont assez fait dodo,
Cez petitz enfanchonnés,
Il portent soubz leurs bonnés
Visages plains de bobo.
C'est pitié s'il font jojo
Trop matin, lez doulcinés,
Quantn'ont assez fait dodo,
Ces petitz enfanchonnés.
Mieulx amassent a gogo
Gesir sur molz coissinés,
Car il sont tant poupinés !
Helas ! che gnogno, gnogno,
Quantn'ont assez fait dodo.

Procul a nobis
Soyent ces trompeurs,
Denturaus flateurs
Verba pro verbis,
Sicut pax vobis;
Et tendent ailleurs.
Procula nobis
Soyent ces trompeurs.
Non semel sed bis,
Et dez fois plusieurs,
Sont loups ravisseurs
Soubz peauls de brebis.
Procula nobis!

Faulcette confite
En plaisant parler,
Laissez la aler,
Car je la despite !
Ce n'est que redite
De tant l'esprouver,
Faulceteconfite
En plaisant parler.
Et quant on s'aquitte
Plus de l'amender,
Pis la voy ouvrer ;
C'est chose maudite,
Faulceteconfite!

Il fauldroit faire l'arquemie,
Qui vouldroit forger Fauceté
Tant qu'elle devint Loyauté,
Quant en malice est endurcie !
C'est rompre sa teste en folie,
Et temps perdre en oysiveté.
Il fauldroitfaire l'arquemie,
Qui vouldroit forger Fauceté.
Plus avant qu'on y estudie,
Et meins y congnoit on seurté,
Car de faire de mal bonté
L'un a l'autre est trop contrarie.
Il faudroitfaire l'arquemie.

En changeant mes appetiz,
Je suis tout saoul de blanc pain,
Et de menger meurs de fain
D'un fres et nouveau pain bis.
A mon gré, ce pain faitiz
Est ung mourceau souverain.
En changeantmes appetiz,
Je suis tout saoul de blanc pain.
S'il en fust a mon devis,
Plus tost anuyt que demain
J'en eusse mon vouloir plain,
Car grant desir m'en est pris,
En changeantmes appetiz.

Pour mectre a fin vostre doleur,
Ou pour le present je vous voy,
Descouvrez moy
Tout vostre fait, car, sur ma foy,
Je vous secourray de bon cueur ;
Plus avant offrir ne vous puis,
Fors que je suis
Prest de vous ayder a toute heure,
A vous bouter hors des ennuys
Que, jours et nuys,
Dictes qu'avec vous font demeure.
Quant vous tenez mon serviteur,
Et vostre doleur apparçoy,
Montrer au doy
On me devroit, se tenir quoy
Vouloye, comme faynt seigneur,
Pour mectrea fin vostre doleur.

Aprés l'escadre route,
Mectons a sacquement
Annuyeulx Pensement
Et sa brigade toute.
Il crye : Volte route,
Ralions nostre gent,
Aprésl'escadre route.
Se Loyauté s'y boute,
Par advis, saigement,
Crye gaillerdement :
Da ly brusque, sans doubte,
Aprés l'escadreroute.

Ce mois de May, ne joyeux, ne dolent
Estre ne puis ; auffort, vaille que vaille,
C'est le meilleur que de riens ne me chaille,
Soit bien ou mal, tenir m'en fault content.
Je lesse tout courir a val le vent,
Sans regarder lequel bout devant aille ;
Ce mois de May,ne joyeux, ne dolent
Estre ne puis ; auffort, vaille que vaille!
Qui Soussy suyt, au derrain s'en repent ;
C'est ung mestier qui ne vault une maille,
Avantureux comme le jeu de faille ;
Que vous semble de mon gouvernement,
Ce mois de May,ne joyeux, ne dolent?

Pour ce que Plaisance est morte,
Ce May, suis vestu de noir,
C'est grant pitié de veoir
Mon cueur qui s'en desconforte.
Je m'abille de la sorte
Que doy, pour faire devoir ;
Pour ceque Plaisance est morte,
Ce May, suis vestu de noir.
Le temps cez nouvelles porte,
Qui ne veult deduit avoir,
Mais par force de plouvoir,
Fait dez champs clorre la porte,
Pour ceque Plaisance est morte.

A Dieu ! qu'il m'anuye,
Helas ! qu'esse cy ?
Demourray je ainsi
En merencolie ?
Qui que chante ou rie,
J'ay tous jours soussi.
A Dieu !qu'il m'anuye
Helas ! qu'esse cy?
Penser me guerrie,
Et Fortune aussi,
Tellement et si
Fort que hé ma vie.
A Dieu !qu'il m'anuye!

Ci pris, ci mis,
Trop fort me lie
Merencolie,
De pis en pis.
Quant me tient pris
En sa baillie,
Ci pris,ci mis,
Trop fort me lie.
Se hors Soussis
Je ne m'alie
A Chiere lie,
Vivant languis,
Ci pris,ci mis.

Et de cela, quoy ?
Se Soussi m'assault,
A mon cueur n'en chault,
N'aussi peu a moy.
Comme j'aperçoy,
Courrous riens n'y vault.
Et decela, quoy
Se Soussy m'assault?
Par luy je reçoy
Souvent froit et chault,
Puisqu'estre ainsi fault,
Remede n'y voy ;
Et decela, quoy?

Et de cela, quoy ?
En ce temps nouveau,
Soit ou laid, ou beau,
Il m'en chault bien poy.
Je demourray quoy
En ma vielle peau ;
Et decela, quoy
En ce temps nouveau?
Plusieurs, comme voy,
Ont des poiz au veau ;
Je mettray mon seau
Qu'ainsi je le croy ;
Et decela, quoy?

Le trouveray je ja mais
Un loyal cueur joint au mien,
A qui je soye tout sien,
Sans departir desormais ?
D'en deviser par souhais,
Souvent m'y esbas ; et bien,
Letrouveray je ja mais
Ung loyal cueur joinct au mien?
Autant vault se je m'en tais,
Car certainement je tien
Qu'il ne s'en fera ja rien ;
En toute chose a un mais :
Le trouverayje ja mais?

Il me pleust bien,
(Se tour il a)
Quan me moustra
Que estoit tout mien.
Par son maintien
Tost me gaigna ;
Il mepleust bien,
Se tour il a.
Sans dire rien,
Mon cueur pensa,
Et ordonna
Qu'il seroit sien :
Il me pleustbien.

En mon cueur cheoit,
Et la devinoye,
Comme je pensoye,
Qu'ainsi avendroit.
Fol, tant qu'il reçoit,
Ne croit rien qu'il voye.
En moncueur cheoit,
Et la devinoye.
Sotye seroit
Se plus y musoye ;
Ma teste romperoye ;
Soit ou tort ou droit,
En moncueur cheoit.

Le monde est ennuyé de moy,
Et moy pareillement de lui ;
Je ne congnois rien au jour d'ui
Dont il me chaille que bien poy.
Dont quanque devant mes yeulx voy,
Puis nommer anuy sur anuy ;
Le mondeest ennuyé de moy,
Et moy pareillement de lui.
Cherement se vent bonne foy,
A bon marché n'en a nulluy ;
Et pour ce, se je suis cellui
Qui m'en plains, j'ay raison pour quoy :
Le mondeest ennuyé de moy.

Vous y fiez vous
En Mondain Espoir ?
S'il scet decevoir,
Demandez a tous.
Son atrait est doulx,
Pour gens mieulx avoir.
Vous y fiez vous
En Mondain Espoir?
De joye ou courroux,
Soing ou Nonchaloir,
Veult, a son vouloir,
Tenir les deux boux :
Vous yfiez vous?

Vengence de mes yeulx
Puisse mon cueur avoir ;
Ilz lui font recevoir
Trop de maulx en mains lieux.
Amours, le Roy des Dieulx,
Faictes vostre devoir :
Vengencede mes yeulx
Puisse mon cueur avoir.
Se jamais plus sont tieulx
Encontre mon vouloir,
Sur eulx, et main et soir,
Crieray, jusques aux cieulx,
Vengencede mes yeulx.

Espoir ne me fist oncques bien,
Souvent me ment pour me complaire
Et assez promet sans riens faire,
Dont a lui peu tenu me tien.
En ses dis ne me fie en rien.
Se Dieu m'aist, je ne m'en puis taire,
Espoir neme fist oncques bien,
Souvent me ment pour me complaire.
Quant Confort requerir lui vien
Et cuide qu'il le doye faire,
Tousjours me respont au contraire,
Et me hare Reffus son chien.
Espoir neme fist oncques bien.

C'est par vous seullement, Fiance,
Qu'ainsi je me treuve deceu ;
Car, se par avant l'eusse sceu,
Bien y eusse mis pourveance.
Auffort, quant je suis en la dance,
Puis qu'il est trait, il sera beu :
C'est par vousseullement, Fiance,
Qu'ainsi je me treuve deceu.
Je doy bien haïr l'acointance
Du premier jour que vous ay veu,
Car prins m'avez au despourveu ;
Nul n'est trahy qu'en esperance ;
C'est par vousseullement, Fiance.

Par vous, Regard, sergent d'Amours,
Sont arrestez les povres cueurs,
Souvent en plaisirs et doulceurs,
Et maintes foiz tout au rebours.
Devant les amoureuses cours,
Les officiers et gouverneurs,
Par vous,Regard, sergent d'Amours,
Sont arrestez les povres cueurs.
Et adjournez a trop briefz jours,
Pour leur porter plus de rigueurs,
Comme subgietz et serviteurs,
Endurent mains estranges tours,
Par vous,Regard, sergent d'Amours.

Payés selonc vostre desserte
Puissés vous estre, faulz trompeurs !
Au derrenier dez cabuseurs
Sera la malice deserte.
D'entre deus meurez une verte
Vous fault servir, pour voz labeurs.
Payezselonc vostre desserte
Puissés vous estre, faulz trompeurs!
Vostre besongne est trop ouverte,
Ce n'est pas jeu d'entrejetteurs ;
Aux eschés s'estes bons joueurs,
Gardés l'eschec a descouverte :
Payezselonc vostre desserte.

Mort de moy ! vous y jouez vous
Avec Dame Merencolye !
Mon cueur, vous faictes grant folye !
C'est la nourice de Courroux.
Ung baston qui point a deux boutz
Porte, dont elle s'escremye.
Mort de moy !vous y jouez vous
Avec Dame Merencolye!
Je tiens saiges toutes et tous
Qui eslongnent sa comapignie ;
Saint Jehan ! je ne m'y mectray mye,
Que je m'y boutasse a quans coups,
Mort de moy !vous y jouez vous!

Allez, allez, vielle nourice
De Courroux et de Malle Vie,
Rassoutée mere Ancolye,
Vous n'avez que deul et malice.
Desormés plus n'aurez office
Avec mon cueur, je vous regnye :
Allez, allez,vielle nourice
De Courroux et de Malle Vie!
Pour vous n'y a point lieu propice,
Confort l'a prins, n'en doubtez mye,
Fuyez hors de la compaignie
D'Espoir ; faiz nouvel ediffice :
Allez, allez,vielle nourice!

Vous ne tenez compte de moy,
Beau Sire, mais qui estez vous ?
Voulez vous estre seul seur tous,
Et qu'on vous laisse tenir quoy ?
Merencolye suiz et doy,
En tous faiz, tenir l'un des boutz :
Vous ne tenezcompte de moy,
Beau Sire, mais qui estez vous?
Se je vous pinsse par le doy,
Ne me chault de vostre courroux,
On verra ce serez rescous
De mes mains, par qui, et pourquoy :
Vous ne tenezcompte de moy!

Ainsi que chassoye aux sangliers,
Mon cueur chassoit aprés Dangiers
En la forest de ma Pensee,
Dont rencontra grant assemblee
Trespassans par divers sentiers.
Deux ou trois saillirent premiers,
Comme fors, orguilleux et fiers ;
N'estoit ce pas chose effroyee ?
Ainsique chassoye aux sangliers,
Mon cueur chassoit aprés Dangiers
En la forest de ma Pensée.
Lors mon cueur lascha sus levriers,
Lesquelz sont nommez Desiriers ;
Puis Esperance, l'asseuree,
L'espieu ou poing, sainte l'espee,
Vint pour combatre voulentiers,
Ainsique chassoye aux sangliers.

Mort de moy ! vous y jouez vous ?
- En quoy ? - Es fais de tromperie.
- Ce n'est que coustume jolie
Dont un peu ont toutez et tous !
- Renversés sen dessus dessouz,
Est ce bien fait ? je vous en prie ?
Mort de Moy !vous y jouez vous ?
- En quoy ? - Es fais de tromperie.
- Laissez moy taster vostre pous,
Vous tient point celle maladie ?
- Parlez bas, qu'on ne l'oye mie,
Il samble que criés aus lous :
Mort de moy !vous y jouez vous?

M'apelez vous cela jeu
D'estre tousjours en ennuy ?
Certes, je ne voy nulluy
Qui n'en ait plus trop que peu.
Nul ne desnoue ce neu,
S'il n'a de Fortune apuy :
M'apelez vouscela jeu
D'estre tousjours en ennuy?
On s'art qui est pres du feu ;
Et pour ce, je suis celuy
Qui a mon povoir le fuy,
Quant je n'y congnois mon preu.
M'apelez vouscela jeu?

Aussi bien laides que belles
Contreffont les dangereuses,
Et souvent les precieuses,
Il ont les manieres telles.
Pareillement les pucelles
Deviennent tantost honteuses ;
Aussi bienlaides que belles
Contreffont les dangereuses.
Les veilles font les nouvelles,
En paroles gracieuses
Et accointanses joyeuses ;
C'est la condicion d'elles,
Aussi bienlaides que belles.

Qui a toutes ses hontes beues,
Il ne lui chault que l'en lui die,
Il laisse passer mocquerie
Devant ses yeulx, comme les nues.
S'on le hue par my les rues,
La teste hoche a chiere lie.
Qui a toutesses hontes beues,
Il ne lui chault que l'en lui die.
Truffes sont vers lui bien venues ;
Quant gens rient, il fault qu'il rie ;
Rougir on ne le feroit mie ;
Contenances n'a point perdues,
Qui a toutesses hontes beues.

Repaissez vous en parler gracieux
Avec dames qui mengüent poisson,
Vous qui jeusnez, par grant devocion :
Ce venredi ne povez faire mieux.
Se vous voulez de Deesses ou Dieux,
Avoir confort ou consolacion,
Repaissez vousen parler gracieux
Avec dames qui mengüent poisson.
Lire vous voy fais merencolieux
De Troïlus, plains de compassion ;
D'Amour martir fu en sa nascion :
Laissez l'en paix, il n'en est plus de tieux !
Repaissez vousen parler gracieux.

Hau ! guette, mon euil ! - Et puis quoy ?
- Voyez vous riens ? - Ouyl, assés.
- Qu'est ce ? - Cela que vous savez ?
Cler, le vous puis moustrer au doy.
- Regardez plus avant un poy,
Vos regars ne soyent lassés.
Hau ! guette,mon euil ? - Et puis quoy ?
Voyez vous riens ? - Ouyl, assés.
Acquitté me suis, comme doy,
Il a ja plusieurs ans passés,
Sans avoir mez gagez cassés.
- Bien avez servi, sur ma foy.
Hau! guette,mon euil ? - Et puis quoy!

Que nous en faisons
De telles manieres,
Et doulces, et fieres,
Selon les saisons !
En champs, ou maisons,
Par bois et rivieres,
Que nousen faisons
De telles manieres!
Ung temps nous taisons,
Tenans assez chieres
Nos joyeuses chieres,
Puis nous rapaisons.
Que nousen faisons!

Vendez autre part vostre dueil,
Quant est a moy, je n'en ay cure ;
A grant marché, oultre mesure,
J'en ay assez contre mon vueil.
Ja n'entrera dedens le sueil
De mon penser, je le vous jure ;
Vendezautre part vostre dueil,
Quant est a moy, je n'en ay cure.
Desconforté, la lerme a l'ueil,
Ailleurs quiere son avanture,
Plus ne vous mene vie dure !
Puisque mal vous fait son acueil,
Vendezautre part vostre dueil!

Mais que vostre cuer soit mien,
Ne doit le mien estre vostre ?
...
- Ouil, certes, plus que sien.
- Que vous semble ? diz je bien ?
- Vray comme la Patenostre,
Mais quevostre cuer soit mien.
Content et joyeux m'en tien,
Foy que doy saint Pol l'Apostre,
Je ne desire autre rien,
Mais quevostre cuer soit mien.

Pour Dieu ! boutons la hors
Ceste Merencolie
Qui si fort nous guerrie
Et fait tant de grans tors.
Monstrons nous les plus fors,
Mon cuer, je vous en prie.
Pour Dieu !boutons la hors
Ceste Merencolie.
Trop lui avons amors
D'estre en sa compagnie,
Ne nous amusons mie
A croire ses rappors,
Pour Dieu !boutons la hors.

Aquitez vostre conscience,
Et gardez aussi vostre honneur,
Ne laissez mourir en douleur
Ce qui avoir vostre aide pense.
Puis que avez le povoir en ce
De l'ayder, par grace et doulceur,
Aquittezvostre conscience
Et gardez aussi vostre honneur.
On criera sur vous vengence,
Se souffrez murdrir en rigueur,
Ainsi a tort, ung povre cueur ;
Assez porte pascience :
Aquictezvostre conscience.

Le trucheman de ma pensee
Qui est venu devers mon cueur,
De par Reconfort, son seigneur,
Lui a une lectre aportee.
Puis a sa creance contee,
En langaige plain de doulceur,
Le truchemande ma pensee
Qui est venu devers mon cueur.
Responce ne lui est donnee,
Pour le present, c'est le meilleur ;
Il aura, par conseil greigneur,
Son ambassade despeschee,
Le truchemande ma pensee.

Le trucheman de ma pensee,
Qui parle maint divers langaige,
M'a rapporté chose sauvaige
Que je n'ay point acoustumee.
En françoys la m'a translatee,
Comme tressouffisant et saige,
Le truchemande ma pensee,
Qui parle maint divers langaige.
Quant mon cueur l'a bien escoutee,
Il lui a dit : Vous faittes raige,
Oncques mais n'ouy tel messaige ;
Venez vous d'estrange contree,
Le truchemande ma pensee?

Comme le subgiet de Fortune
Que j'ay esté en ma jennesse,
Encores le suis en viellesse ;
Vers moy la treuve tousjours une.
Je suis ung de seulx, soubz la lune,
Qu'elle plus a son vouloir dresse,
Comme lesubgiet de Fortune
Que j'ay esté en ma jennesse.
Ce ne m'est que chose commune,
Obeir fault a ma maistresse ;
Sans machier, soit joye ou tristesse,
Avaler me fault ceste prune,
Comme lesubgiet de Fortune.

Quant oyez prescher le renart,
Pensez de voz oyes garder,
Sans a son parler regarder,
Car souvent scet servir de l'art,
Contrefaisant le papelart,
Qui scet ses parolles farder.
Quant oyezprescher le renart,
Pensez de voz oyes garder.
Lez faiz de Dieu je metz a part
Ne je ne les vueil retarder,
Ne contre le monde darder ;
Chascun garde son estandart,
Quant oyezprescher le renart.

Las ! le fault il ? esse ton vueil,
Fortune, qu'aye douleur mainte ?
De l'ueil me soubzris, mais c'est fainte,
Et soubz decepte, doulx accueil.
Ay je tort, quant reçoy tel dueil,
S'ainsy je dy en ma complainte :
Las ! le fault il ?esse ton vueil,
Fortune, qu'aye douleur mainte?
Tue moy, puis en mon sercueil
Me boute, c'est chose contrainte ;
Lors n'y aura Dieu, saint ne sainte,
Qui n'apparçoive ton orgueil.
Las ! le faut il ?esse ton vueil?

Ne fais je bien ma besoingne ?
Quant mon fait cuide avancer,
Je suis a recommancer,
Et ne sçay commant m'esloingne.
Fortune tousjours me groingne,
Et ne fait riens que tanser ;
Ne fais je bienma besoingne,
Quant mon fait cuide avancer?
Certes tant je la ressoingne,
Car mon temps fait despenser
Trop en ennuyeux penser,
Dont en roingeant mon frain, froingne.
Ne fais je bienma besoingne?

Je ne hanis pour autre avaine
Que de m'en retourner a Blois ;
Trouvé me suis, pour une fois,
Assez longuement en Touraine.
J'ay galé, a largesse plaine,
Mes grans poissons et vins des Grois ;
Je ne hanispour autre avaine
Que de m'en retourner a Blois.
A la court plus ne prendray paine,
Pour generaulx et Millenois,
Confesser a present m'en vois
Contre la peneuse sepmaine,
Je ne hanispour autre avaine.

Que pensé je ? dictes le moy,
Adevinez, je vous en prye,
Autrement ne le saurez mye,
Il y a bien raison pourquoy.
A parler a la bonne foy,
Je vous en foiz juge et partye :
Que pensé je ?dictes le moy,
Adevinez, je vous en prye?
Vous ne saurez, comme je croy ;
Car heuré ne suiz ne demye
Qu'en diverse merencolye ;
Devisez, je me tairay quoy :
Que pensé je ?dictes le moy?

Plaindre ne s'en doit Leal Cueur,
S'Amours a servy longuement,
Recevant des biens largement
Et pareillement de douleur.
N'est ce raison que le seigneur
Ait tout a son commandement !
Plaindre ne s'en doitLeal Cueur
S'Amours a servy longuement.
Se plus a deservi Doulceur
Que ne trouve a son jugement,
En gré prengne pour payement
Mains de proufit et plus de honneur :
Plaindre ne s'en doitLeal Cueur.

En faictes vous doubte ?
Point ne le devez,
Veu que vous savez
Ma pensee toute.
Quant mon cueur s'i boute,
Et vostre l'avez,
En faictesvous doubte ?
Point ne le devez.
Dangier nous escoute,
Sus, tost achevez,
Ma foy recevez,
Ja ne sera route.
En faictesvous doubte?

En faictes vous doubte
Que vostre ne soye ?
Se Dieu me doint joye
Au cueur, si suis toute.
Rien ne m'en deboute,
Pour chose que j'oye.
En faictesvous doubte
Que vostre ne soye?
Dangier et sa route
S'en voisent leur voye,
Sans que plus les voye,
Tousjours il m'escoute.
En faictesvous doubte?

Avez vous dit, laissez me dire,
Amans, qui devisez d'Amours :
« Saincte Marie ! que de jours
J'ay despenduz en martire ! »
Vous mocquez vous ? je vous voy rire,
Cuidez vous qu'il soit le rebours ?
Avez vousdit, laissez me dire,
Amans, qui devisez d'Amours?
Parler n'en puis que ne souppire ;
Raconter vous y sçay cent tours
Qu'on y a, sans joyeux secours,
S'au vray m'en voulez ouyr lire,
Avez vous dit,laissez me dire.

En la forest de Longue Actente,
Par vent de Fortune Dolente,
Tant y voy abatu de bois
Que, sur ma foy, je n'y congnois
A present ne voye, ne sente.
Pieça, y pris joyeuse rente,
Jeunesse la payoit contente,
Or n'y ay qui vaille une nois,
En la forestde Longue Actente.
Vieillesse dit, qui me tourmente :
Pour toy n'y a pesson, ne vente,
Comme tu as eu autresfois ;
Passez sont tes jours, ans et mois ;
Souffize toy et te contente,
En la forestde Longue Actente.

En la forest de Longue Actente,
Forvoyé de joyeuse sente
Par la guide Dure Rigueur,
A esté robbé vostre cueur,
Comme j'entens, dont se lamente.
Par Dieu ! j'en cognois plus de trente
Qui, chascun d'eulx, sans que s'en vente,
Est vestu de vostre couleur,
En la forestde Longue Actente.
Et en briefz motz, sans que vous mente,
Soiez seur que je me contente,
Pour allegier vostre doleur,
De traictier avec le seigneur
Qui les brigans soustient et hente
En la forestde Longue Actente.

Se vous voulez m'amour avoir
A tousjours mais, sans departir,
Pensez de faire mon plaisir,
Et jamais ne me decevoir.
Bientost sauray apercevoir,
Au paraler, vostre desir,
Se vous voulezm'amour avoir
A tousjours mais, sans departir.
Assez biens povez recevoir,
S'en vous ne tient ; sans y faillir
Vous estez pres d'y avenir,
Faisant vers moy leal devoir,
Se vous voulezm'amour avoir.

Par l'aumosnier Plaisant Regart
Donnez l'aumosne de Doulceur
A ce povre malade cueur
Du feu d'Amours, dont Dieu nous gart.
Nuit et jour, sans cesser, il art ;
Secourez le, pour vostre honneur !
Par l'ausmonierPlaisant Regart
Donnez l'aumosne de Doulceur.
S'il vous plaisoit, de vostre part,
Prier Amours qu'en sa langueur,
Pourvoyent, a vostre faveur,
Aydié sera plus tost que tart,
Par l'ausmosnierPlaisant Regart.

Ce n'est que chose acoustumee,
Quant Soussy voy vers moy venir,
Se tost ne lui venoye ouvrir,
Il romproit l'uis de ma Pensee.
Lors fait d'escremie levee,
Et puis vient mon cueur assaillir.
Ce n'estque chose acoustumee,
Quant Soussy voy vers moy venir.
Adonc prent d'espoir son espee,
Mon cueur, pour dez coups soy couvrir
Et se deffendre et garentir ;
Ainsi je passe la journee.
Ce n'estque chose acoustumee.

Chascun devise a son propos,
Quant a moy, je suis loing du mien.
Mais mon cueur en espoir je tien
Qu'il aura une fois repos.
Souvent dit, me tournant le dos :
Je doubte que n'en sera rien.
Chascundevise a son propos,
Quant a moy, je suis loing du mien!
Tenez l'uys de Pensee clos,
Faitez ainsi pour vostre bien ;
Soussy vous vouldroit avoir sien,
Ne creés, n'escoutez sez mos :
Chascundevise a son propos.

Ennemy, je te conjure,
Regard, qui aus gens cours sus :
Vieillars aux mentons chanus,
Dont suis, n'avons de toy cure.
Jeune, navré de blesseure
Fu par toy, n'y revien plus :
Ennemy,je te conjure,
Regard, qui aus gens cours sus.
Va querir ton avanture
Sus amans nouveaulz venus ;
Nous vieulz, avons obtenus
Saufconduitz de par Nature,
Ennemy,je te conjure!

Des amoureux de l'observance,
Dont j'ay esté ou temps passé,
A present m'en treuve lassé
Du tout, sy non de souvenance.
Ou je prens d'en parler plaisance,
Quoy que suis de l'ordre cassé
Des amoureuxde l'observance
Dont j'ay esté ou temps passé.
Souvent y ay porté penance,
Et si pou de biens amassé
Que, quant je seray trespassé,
A mes hoirs lairray peu chevance
Des amoureuxde l'observance.

Ostez-vous de devant moy,
Beaulté, par vostre serment,
Car trop me temptez souvent ;
Tort avez, tenez vous quoy.
Toutes les fois que vous voy,
Je suis je ne sçay comment ;
Ostez vousde devant moy
Beaulté, par vostre serment.
Tant de plaisirs j'apparçoy
En vous, a mon jugement,
Qu'il troublent mon pensement :
Vous me grevez, sur ma foy ;
Ostez vousde devant moy.

Plaisant Regard, mussez vous,
Ne vous moustrez plus en place,
Mon cueur craint vostre menace,
Dont maintes fois l'ay rescous.
Vostre attrait, soubtil et douls,
Blesse sans qu'on lui mefface.
PlaisantRegard, mussez vous,
Ne vous moustrez plus en place.
Se ditez :« Je fais a tous
Ainsi, car je m'y solace » ;
A tort, sauve vostre grace,
Ne devez donner courrous ;
PlaisantRegard, mussez vous!

Je ne vous voy pas a demy,
Tant ay mis en vous ma plaisance,
Tousjours m'estes en souvenance,
Puis le temps que premier vous vy.
Assez ne puis estre esbahy
Dont vient si ardant desirance.
Je nevous voy pas a demy,
Tant ay mis en vous ma plaisance.
Fin de compte, puisqu'est ainsy,
Fermons noz cueurs en aliance ;
Quant plus ay de vous acointance,
Plus suis, ne sçay comment, ravy :
Je nevous voy pas a demy.

Que je vous aime maintenant,
Quant je congnois vostre maniere
Venant de Voulenté Legiere,
Enveloppee en Faulx Semblant !
Je ne m'y fie tant ne quant,
Veu qu'en estes bien coustumiere.
Que je vousaime maintenant,
Quant je congnois vostre maniere!
N'en peut chaloir, tirez avant,
Parfaictez comme mesnagiere,
De haulte lisse bonne ouvriere ;
Plus vous voy, plus vous prise tant.
Que je vous aimemaintenant!

Cuer, qu'esse la ? - Ce sommes nous, voz yeux.
- Qu'aportez vous ? - Grand foison de nouvelles.
- Quelles sont ilz ? - Amoureuses et belles.
- Je n'en vueil point. - Voire ? - Non, se m'aist Dieux.
- D'ou venez vous. - De plusieurs plaisans lieux.
- Et qu'i a il ? - Bon marchié de querelles.
- Cuer,qu'esse la ? - Ce sommes nous, voz yeux.
- Qu'aportez vous ? - Grand foison de nouvelles.
- C'est pour jeunes ? - Aussi esse pour vieux.
- Trop sont vieulx soulz ! - Pieça, n'en eustes telles.
- Si ay, si ay. - Au moins escoutez d'elles ?
- Paix, je m'endors. - Non ferez, pour le mieux.
- Cuer,qu'esse la ? - Ce sommes nous, voz yeux.
LE CUEUR.Soussy, beau Sire, je vous prie.
SOUSSY.- De quoy ? que me demandez vous ?
LE CUEUR.- Ostez moi d'anuy et courous
SOUSSY.- Ou vous estes ? Non feray mie.
SOUSSY.Tenir je vous vueil compagnie.
LE CUEUR.- Las ! non faictes, soyez moy douls,
Soussy,beau Sire, je vous prie?
SOUSSY.- De quoy ? que me demandez vous ?
SOUSSY.Parlez en a Merencolie.
LE CUEUR.- Conseil premier entre vous.
SOUSSY.- Espoir y pourroit plus que nous.
LE CUEUR.- Faictes donc qu'il y remedie.
Soussy,beau Sire, je vous prie.

Quant Leauté et Amour sont ensamble
Et on les scet a deu entretenir
En tems et lyeu et pour lui retenir,
Il font, par Dieu, feu grejois, ce me semble.
J'en congnois deus qui portent grant atour,
Qui contre droyt en emportent le bruit,
Helaz ! voire, et ne font pas se tour,
Car traïson en leurs cuers toujours bruit.
Garder se fault que nul ne les resemble,
Ne nulle aucy qu'il veulst a bien venir ;
Pour ce, conclus, pour au point revenir,
Que jamais mal entre amoureux n'assemble
Quant Leautéet Amour sont ensemble.

Plus tost accointé que cogneu,
Plus tost esprouvé que nourry,
Plus tost plaisant que bien choisy,
Est souvent en grace receu.
Mains tost que riche, despourveu
Se treuve garny de soussy ;
Plus tostaccointé que cogneu,
Plus tost esprouvé que nourry.
Assez tost meschant est recreu,
Assez tost entreprent hardy,
Assez tost senti qui s'ardy,
Tout ce mal est de chascun sceu ;
Plus tostaccointé que cogneu!

A ce jour de saint Valentin,
Bien et beau Karesme s'en va ;
Je ne sçay qui ce jeu trouva,
Penser m'y a pris au matin ;
Et puis, pour jouer a tintin,
Avecques moy tost se leva ;
A ce jourde saint Valentin,
Bien et beau Karesme s'en va.
Soussy m'a cuidé ung tatin
Donner, mais pas ne l'acheva,
Bien garday que ne me greva ;
Maledicaturen latin,
A ce jourde saint Valentin.

A ce jour de saint Valentin,
Venez avant, nouveaux faiseurs,
Faictes de plaisirs ou douleurs
Rymes en françoys ou latin.
Ne dormez pas trop au matin,
Pensez a garder voz honneurs.
A ce jourde saint Valentin,
Venez avant, nouveaux faiseurs.
Heur et Maleur sont en hutin,
Pour donner pers, cy et ailleurs ;
Autant aux maindres qu'aux greigneurs
Veullent deppartir leur butin,
A ce jourde saint Valentin.

A ce jour de saint Valentin
Qu'il me couvient choisir ung per,
Et que je n'y puis eschapper,
Pensee prens pour mon butin.
Elle m'a resveillé matin,
En venant a mon huis frapper,
A ce jourde saint Valentin
Qu'il me couvient choisir ung per.
Ensemble nous arons hutin,
S'elle veult trop mon cueur happer ;
Mais, s'Espoir je peusse atrapper,
Je parlasse d'autre latin,
A ce jourde saint Valentin.

Au plus fort de ma maladie
Des fievres de Merencolie,
Quant d'Anuy j'ay frissonné fort,
J'entre en chaleur de Desconfort
Qui me met tout en Resverie.
Lors je jangle mainte Folie,
Et meurs de soif de Chiere Lie ;
De mourir seroye d'accort,
Au plusfort de ma maladie
Des fievres de Merencolie.
Adoncques me tient compaignie
Espoir, dont je le remercie,
Qui de me guerir se fait fort,
Disant que n'ay garde de mort,
Et qu'en riens je ne m'en soussie,
Au plusfort de ma maladie
Des fievres de Merencolie.

A ce jour de saint Valentin,
Puis qu'estes mon per ceste annee,
De bien eureuse destinee
Puissions nous partir le butin.
Menez a beau frere hutin
Tant qu'ayez la pense levee,
A ce jourde saint Valentin.
Je dors tousjours sur mon coissin,
Et ne foys chose qui agree
Gueres a ma malassenee,
Dont me fait les groings au matin,
A ce jourde saint Valentin.

Contrefenochesetnox buze,
Peut servir ung« tantost »de France ;
Da lyparolles de plaisance,
Au plussaperel'en cabuze.
Fa cossymaintes foiz s'abuze,
Grandissimefault pourveance,
Contrefenochesetnox buze.
Sta fermotoutes choses uze,
Aspecteungpocopar savance,
La Rasone fal'ordonnance
De quellamedicine on uze
Contrefenochesetnox buze.

Ce premier jour du mois de May,
Quant de mon lit hors me levay,
Environ vers la matinee,
Dedans mon jardin de Pensee,
Avecques mon cueur, seul entray.
Dieu scet s'entrepris fu d'esmay,
Car en pleurant tout regarday
Destruit d'ennuyeuse gelee,
Ce premierjour du mois de May,
Quant de mon lit hors me levay,
Environ vers la matinee.
En gast, fleurs et arbres trouvay.
Lors au jardinier demanday
Se Desplaisance maleuree,
Par tempeste, vent ou nuee,
Avoir fait tel piteux array,
Ce premierjour du mois de May?

Qui est celluy qui s'en tendroit
De bouter hors Merancolie,
Quant toute chose reverdie,
Par les champs, devant ses yeulx, voit ?
Ung malade s'en gueriroit,
Et ung mort revendroit en vye.
Qui est celluyqui s'en tendroit
De bouter hors Merancolie?
En tous lieux on le nommeroit
Meschant, endormy en follie ;
Chasser de bonne compaignie,
Par raison, chascun le devroit.
Qui est celluyqui s'en tendroit?

Allez vous musser maintenant,
Ennuyeuse Merencolye,
Regardez la saison jolye
Qui par tout vous va reboutant.
Elle se rit en vous mocquant,
De tous bon lieux estes bannye ;
Allezvous musser maintenant,
Ennuyeuse Merencolye!
Jusques vers Karesme prenant,
Que jeusne les gens amaigrye,
Et la saison est admortye,
Ne vous monstrez, ne tant ne quant.
Allezvous musser maintenant!

Qui est celluy qui d'amer se tendroit,
Quant Beaulté fait de morisque l'entree,
De Plaisance si richement paree
Qu'a l'amender jamais nul ne vendroit ?
Cueur demy mort, les yeulx en ouvreroit,
Disant :« C'est cy raige desesperee.
Qui est celluyqui d'amer se tendroit,
Quant Beaulté fait de morisque l'entree ? »
Lors quant Raison enseigner le vendroit,
Il lui diroit :« A ! vielle rassottée,
Lessés m'en paix, vous troublez ma pensee,
Pour riens en ce nulluy ne vous croiroit.
Qui est celluiqui d'amer se tendroit ? »

Bon fait avoir cueur a commandement,
Quant il est temps, qui scet laisser ou prendre,
Sans trop vouloir sotement entreprendre
Chose ou ne gist gueres d'amendement.
Quel besoing est, quant on est a son aise,
De se bouter en soussy et meschief !
Je tiens amans pour folz, ne leur desplaise,
De travailler sans riens mener a chief.
C'est par Espoir ou par son mandement,
Qui tel mestier leur conseille d'aprendre ;
Il fait pechié, on l'en devroit reprendre ;
J'en parle au vray, a mon entendement :
Bon fait avoircueur a commandement.

Je vous entens a regarder,
Et part de voz pensers congnoys,
Essayé vous ay trop de foys,
De moy ne vous povez garder.
Cuidez vous par voz motz farder,
Mener les gens de deux en troys !
Je vousentens a regarder,
Et part de voz pensers congnoys.
Vous savez tirer et tarder,
Rage faictes et feu gregoys ;
Bien gangnez voz gages par moys,
Parachevez sans retarder :
Je vousentens a regarder.

Plus de desplaisir que de joye,
Assez d'ennuy, souvent a tort,
Beaucoup de soucy sans confort,
Oultraige de peine, ou que soye !
Trop de douleur a grant montjoye,
Foison de trespiteux rapport,
Plus de desplaisirque de joye,
Assez d'ennuy, souvent a tort!
Tant de grief que je ne diroye ;
Mains amant ma vie que mort ;
Pis que mourir, n'esse pas fort ?
Telz beaulx dons Fortune m'envoye,
Plus de desplaisirque de joye!

Pour mon cueur qui est en prison,
Mes yeulx vont l'aumosne querir ;
Guerez n'y peuent acquerir,
Tant petitement les prise on.
Reconfort, qui est l'aumosnier,
Et Espoir, sont allez dehors ;
On ne donna point l'aumosne hier,
Refuz estoit portier alors,
Pour mon cuerqui est en prison.
Il est si plain de mesprison,
De rien ne le faut requerir,
N'essaier de le conquerir,
Tousjours tient sa vielle aprison,
Pour mon cuerqui est en prison.

Fortune ! sont ce de voz dons,
Engoisses que vous aportés ?
A present vous en deportés,
Ce sont trop doloreux guerdons.
D'entrer ceans vous deffendons,
Dures nouvelles rapportés,
Fortune !sont ce de voz dons,
Engoisses que vous aportés?
Et oultre plus, vous commandons
Que les cueurs ung peu supportés ;
Jouez vous, et vous deportés
Autre part, baillant telz pardons.
Fortune !sont ce de voz dons?

Et commant l'entendez vous,
Annuy et Merencolie,
Voulez vous toute ma vie
Me tourmenter en courrous ?
Le plus mal eureux de tous
Doy je estre ? je le vous nye.
Et commantl'entendez vous,
Annuy et Merencolie?
De tous poins accordons nous,
Ou, par la vierge Marie,
Se Raison n'y remedie,
Tout va s'en dessus dessous.
Et commantl'entendez vous?

Voire, dea ! je vous ameray,
Anuyeuse Merencolie,
Et servant de Plaisance lie,
Par vous plus ne me nommeray !
Foy que doy a Dieu, si seray
Tout sien, soit ou sens, ou folie.
Voire, dea !je vous ameray,
Anuyeuse Merencolie!
Jamais ne m'y rebouteray,
En voz lactz, se je m'en deslie,
Et se Bon Eur a moy s'alie,
J'é fait a vous... mais non feray,
Voire, dea !je vous ameray!

Fortune, passez ma requeste,
Quant assez m'aurez tort porté,
Ung peu je soye deporté,
Que Desespoir ne me conqueste !
Veu que je me suis, en la queste
D'Amours, loyaument deporté,
Fortune,passez ma requeste,
Quant assez m'aurez tort porté.
Mon droit, sans que plus y acqueste,
Aux jeunes gens j'ay transporté ;
Se riens est de moy rapporté,
Je vous prie qu'on en face enqueste ;
Fortune,passez ma requeste!

De quoy vous sert cela, Fourtune ?
Voz propos sont, puis longs, puis cours,
Une foiz estes en decours,
L'autre plaine comme la lune !
On ne vous treuve jamais une,
Nouveltez sont en voz cours ;
De quoyvous sert cela, Fourtune ?
Voz propos sont, puis longs, puis cours.
S'est vostre maniere commune ;
Car, quand je vous requier secours,
Vous fuyez, aprés vous je cours,
Et pitié n'a en vous aucune.
De quoyvous sert cela, Fourtune?

Serviteur plus de vous, Merancolie,
Je ne seray, car trop fort y traveille ;
Raison le veult, et ainsi me conseille
Que le face, pour l'aise de ma vie.
A Non Chaloir vueil tenir compaignie,
Par qui j'auray repos sans que m'esveille.
Serviteur plusde vous, Merancolie,
Je ne seray, car trop fort y traveille.
Se de vous puis faire la departie,
Et il seurvient quelque estrange merveille,
Legierement passera par l'oreille !
Au contraire jamais nul ne me die
Serviteur plusde vous, Merancolie!

Pourquoy moy, plus que les autres ne font,
Doy je porter de Fortune l'effort ?
Par tout je vois criant :« Confort, Confort ! » ;
C'est pour nyent, jamais ne me respont.
Me couvient ilz tousjours ou plus parfont
De Dueil nager, sans venir a bon port !
Pourquoy moy,plus que les autres ne font,
Doy je porter de Fortune l'effort?
J'appelle aussi, et en bas et amont,
Loyal Espoir, mais je pense qu'il dort,
Ou je cuide qu'il contrefait le mort ;
Confort, n'Espoir, je ne sçay ou ilz sont.
Pourquoy moy,plus que les autres ne font?

Pourquoy moy, mains que nulluy
Que je congnoisse au jour d'ui,
Auray je part en Liesse,
Veu qu'ay despendu Jennesse
Longement, en grant anuy ?
Doy je donc estre celluy
Qui ne trouvera en luy
Bon Eur qu'a peu de largesse ?
Pourquoy moy,mains que nulluy?
J'ay Leal Desir süy
A mon povoir, et füy
Tout ce qui a tort le blesse ;
Desormais, en ma veillesse,
Demouray je sans apuy ?
Pourquoy moy,mains que nulluy?

C'est pour rompre sa teste
De Fortune tanser
Qui a riens ne s'areste !
Trop seroit fait en beste.
C'est pourrompre sa teste!
Quant elle tient sa feste,
Lez aucuns fait danser,
Et les autres tempeste,
C'est pourrompre sa teste!

Du tout retrait en hermitage
De Non Chaloir, laissant Folie,
Desormais veult user sa vie
Mon cueur que j'ay veu trop volage.
Et savez vous qui son courage
A changié ? s'a fait maladie,
Du toutretrait en hermitage
De Non Chaloir, laissant Folie.
Fera il que fol ou que sage ?
Qu'en dictes vous, je vous en prie ?
Il fera bien, quoy que nul die,
Moult y trouvera d'avantage,
Du toutretrait en hermitage.

Sans faire mise ne recepte
Du monde, dont compte ne tien,
Mon cueur en propos je maintien
Que mal et bien en gré accepte.
Se Fortune est mauvaise ou bonne,
A chascun la fault endurer ;
Quant Raison y mectra la bonne,
Elle ne pourra plus durer.
Rien n'y vault engin, ne decepte,
Au derrain on congnoistra bien
Qui fera le mal ou le bien,
Grans, ne petiz, je n'en excepte,
Sans fairemise ne recepte.

Esse tout ce que m'apportez
A vostre jour, Saint Valentin ?
N'auray je que d'Espoir butin,
L'actente des desconfortez ?
Petitement vous m'enhortez
D'estre joyeulx ad ce matin.
Esse toutce que m'aportez,
A vostre jour, Saint Valentin?
Nulle rien ne me rapportez,
Forsbona diesen latin,
Vielle relique en viel satin ;
De telz presens vous deportez.
Esse toutce que m'apportez?

Quant Pleur ne pleut, Souspir ne vente,
Et que cessee est la tourmente
De Dueil, par le doulx temps d'Espoir,
La nef de Desireulx Vouloir
A Port Eureux fait sa dessente.
Sa marchandise met en vente
Et a bon marché la presente
A ceulx qui ont fait leur devoir,
Quant Pleurne pleut, Souspir ne vente,
Et que cessee est la tourmente
De Dueil, par le doulx temps d'Espoir.
Lors les marchans de Longue Actente,
Pour engaiger et corps et rente
En ont ce qu'en peuent avoir,
D'en acheter font leur povoir
Tant que chascun cueur s'en contente,
Quant Pleurne pleut, Souspir ne vente.

Quant Pleur ne pleut, Souspir ne vente
Le bruit sourt de Jeux et Risee,
Et Joye vient appareillee
De recevoir d'Espoir sa rente,
Assignee sur Longue Actente,
Mais aprés loyaument paiée,
Quant Pleurne pleut, Souspir ne vente.
La, Reconfort est mis en vente,
Et Plaisance fait sa livree
De biens si richement ouvree
Que Dueil fuyt et s'en malcontente,
Quant Pleurne pleut, Souspir ne vente.

Puis qu'estes de la confrarie
D'Amours, comme moustrent voz yeulx,
Vous y trouvez vous pis, ou mieux ;
Qu'en dictes vous de telle vie ?
Souffler vous y fault l'alquemye,
Ainsi que font jennes et vieux,
Puis qu'estesde la confrarie
D'Amours, comme moustrent voz yeulx.
Ne cuidez par nygromancye
Estre invisible ; se m'aist Dieux,
On congnoistra, en temps et lieux,
Commant jourez de l'escremye,
Puisqu'estes de la confrarie.

Dedans l'amoureuse cuisine,
Ou sont les bons, frians morceaux,
Avaler les convient tous chaux,
Pour reconforter la poitrine.
Saulce ne faut, ne cameline,
Pour jennes appetiz nouveaux,
Dedansl'amoureuse cuisine,
Ou sont les bons, frians morceaux.
Il souffist de tendre geline
Qui soit sans octz, ne veilles peaux,
Mainssee de plaisans cousteaux ;
C'est au cueur vraye medecine,
Dedansl'amoureuse cuisine.

Ou le trouvez vous en escript,
Se dient a mon cueur mes yeulx,
Que nous ne soions vers vous tieulx
Que devons, de jours et de nuyt ?
Se ne vous conseillon prouffit,
Nous en croirés vous ? nennyl, Dieux !
Ou le trouvezvous en escript,
Se dient a mon cueur mes yeulx?
Quant rapportons quelque deduit
Que nous avons veu en mains lieux,
Prenez en ce qui vous plaist mieux,
L'autre lessez, esse mau dit ?
Ou le trouvezvous en escript?

L'eaue de Pleur, de Joye ou de Douleur,
Qui fait mouldre le molin de Pensee,
Dessus lequel la rente est ordonnee,
Qui doit fournir la despense du cueur,
Despartir fait farine de Doulceur,
D'avecques son de Dure Destinee,
L'eaue de Pleur,de Joye, ou de Douleur,
Qui fait mouldre le molin de Pensee.
Lors le mosnier, nommé Bon, ou Mal Eur,
En prant prouffit, ainsi que luy agree ;
Mais Fortune souvent desmesuree
Lui destourbe maintes fois, par rigueur,
L'eaue de Pleur,de Joye, ou de Douleur.

En verrai ge jamais la fin
De voz euvres, Merancolie ?
Quant au soir de vous me deslie,
Vous me ratachez au matin.
J'amasse mieulx autre voisin
Que vous, que sy fort me guerrie.
En verrai gejamais la fin
De voz euvres, Merancolie?
Vers moy venez en larrecin,
Et me robez Plaisance Lie ;
Suis je destiné, en ma vie,
D'estre tousjours en tel hutin ?
En verrai gejamais la fin?

Qu'est cela ? - C'est Merencolye.
- Vous n'entrerez ja. - Pourquoy ? - Pour ce
Que vostre compaignie acourse
Mes jours, dont je foys grant folie.
- Se me chassez par Chiere Lye,
Brief revendray de plaine cource,
- Qu'est cela ? -C'est Merencolye.
- Vous n'entrerez ja. - Pourquoy ? - Pour ce.
- Il fault que Raison amolye
Vostre cueur, et plus ne se cource,
Ainsi pourrez avoir ressource,
Mais que vostre mal sens deslye.
- Qu'est cela ? -C'est Merencolye.

Ne cessés de tenser, mon cueur,
Et fort combatre ces faulx yeulx
Que nous trouvons, vous et moy, tieulx
Qu'ilz nous font trop souffrir douleur.
Estrectement commandez leur
Qu'ilz ne troctent en tant de lieulx :
Ne cessésde tenser, mon cueur,
Et fort combatre ces faulx yeulx.
Et leur monstrez telle rigueur
Qu'ilz vous craingnent, car c'est le mieulx
Qu'ilz obeissent, se m'aist Dieux,
A vous, vous monstrant leur seigneur.
Ne cessésde tenser, mon cueur!

Je ne voy rien qui ne m'anuye,
Et ne sçay chose qui me plaise ;
Au fort, de mon mal me rapaise,
Quant nul n'a sur mon fait envye.
D'en tant parler, ce m'est follie,
Il vault trop mieulx que je me taise.
Je ne voyrien qui ne m'anuye,
Et ne sçay chose qui me plaise.
Vouldroit aucun changer sa vie
A moy, pour essaier mon aise ?
Je croy que non, car plus mauvaise,
Ne trouveroit, je l'en deffye.
Je ne voyrien qui ne m'anuye.

Ne bien, ne mal, mais entre deulx,
J'ay trouvé au jour d'ui mon cueur
Qui, parmi Confort et Douleur,
Se seioit ou meilleu d'entreeulx.
Il me dit :« Qu'esse que tu veulx ? »
Peu respondy pour le meilleur.
Ne bien, ne malmais entre deulx,
J'ay trouvé au jour d'ui mon cueur.
Aux dames et aus paons faiz veulx,
Se Fortune me tient rigueur,
De sa foy requerray Bon Eur
Qu'il s'aquicte, quant je me deulx,
Ne bien, ne malmais entre deulx.

Fermez luy l'uis au visaige,
Mon cueur, a Merancolye,
Gardez qu'elle n'entre mye,
Pour gaster nostre mesnaige.
Comme le chien plain de raige,
Chassez la, je vous en prye ;
Fermezluy l'uis au visaige,
Mon cueur, a Merancolie.
C'est trop plus nostre aventaige
D'estre sans sa compaignye,
Car tousjours nous tanse, et crye,
Et nous porte grand dommaige.
Fermezluy l'uis au visaige!

Ou milleu d'Espoir et de Doubte
Les cueurs se mussent plusieurs jours,
Pour regarder les divers tours
Dont Dangier souvent les deboute.
L'oreille je tens et escoute
Savoir que, sur ce, dit Secours.
Ou milleud'Espoir et de Doubte
Les cueurs se mussent plusieurs jours.
Eslongnié de mondaine route
Me tiens, comme né en decours,
Entre les aveugles et sours ;
Dieu y voye, je n'y voy goute
Ou milleud'Espoir et de Doubte!

Devenons saiges, desormais,
Mon cueur, vous et moy, pour le mieulx ;
Noz oreilles, aussi noz yeulx,
Ne croyons de legier jamais.
Passer fault nostre temps en paix ;
Veu que sommes du renc des vieulx.
Devenonssaiges, desormais,
Mon cueur, vous et moy, pour le mieulx.
Se nous povoions par souhaiz
Rasjeunir, ainsi m'aide Dieulx,
Feu grejoix ferions en mains lieux ;
Mais les plus grans coups en sont faiz.
Devenonssaiges, desormais.

Qui le vous a commandé,
Soussy, de me mener guerre ?
Avant qu'on vous aille querre,
Venez sans estre mandé.
M'ordonnez vous almandé,
Quant Mort de son dart m'enferre !
Qui le vousa commandé,
Soussy, de me mener guerre?
Pour Dieu, tost soit amendé
Le mal qui tant fort me serre !
Aprés que seray en terre,
Vous en sera demandé,
Qui le vousa commandé?

Espoir, confort des malheureux,
Tu m'estourdis trop les oreilles
De tes promesses non pareilles,
Dont trompes les cueurs doloreux.
En amusant les amoureux
En faisent baster aux corneilles,
Espoir, confortdes maleureux,
Tu m'estourdis trop les oreilles.
Ne soiez plus si rigoreux,
Mieux vault qu'a raison te conseilles,
Car chascun se donne merveilles
Que n'as pitié des langoreux,
Espoir, confortdes maleureux.

Paix ou treves je requier, Desplaisance :
S'en toy ne tient, pas ne tendra a moy,
Que ne soyons desormais en requoy ;
Acordon nous, chargeons en Esperance.
Que gaingne tu a me fere grevence ?
Assez me mects en devoir, sur ma foy.
Paix outreves je requier, Desplaisance :
S'en toy ne tient, pas ne tendra a moy.
Ou combatons tellement a oultrance
Que l'ung die : Je me rens ou ren toy ;
Mieulx estre mort je veil, s'estre le doy,
Qu'ainsi languir ; d'offrir premier m'avance.
Paix outreves je requier, Desplaisance.

Se je fois lealle requeste,
Soing et Soucy, et bon vous semble,
Pour Dieu, acordons nous ensemble ;
Qui a tort soit mis en enqueste.
Quant vous, ne moy bien n'y aqueste,
Pour juger droit conseil asemble,
Se je foislealle requeste,
Soing et Soucy, et bon vous semble.
Je ne requier autre conqueste
Que d'Espoir, qui larron resemble
Et sans cause de mon cueur s'emble ;
Dieu me secoure en cette queste,
Se je foislealle requeste!

Ne hurtez plus a l'uis de ma Pensee,
Soing et Soussi, sans tant vous traveiller,
Car elle dort et ne veult s'esveiller,
Toute la nuyt en paine a despensee.
En dangier est, s'elle n'est bien pensee :
Cessez, cessez, laissez la sommeiller.
Ne hurtez plusa l'uis de ma pensee,
Soing et Soussi, sans tant vous traveiller.
Pour la guerir Bon Espoir a pensee
Medecine qu'a fait apareiller ;
Lever ne peut son chief de l'oreiller,
Tant qu'en repos se soit recompensee.
Ne hurtez plusa l'uis de ma pensee.

L'un ou l'autre desconfira,
De mon Cueur et Merencolye ;
Auquel que Fortune s'alye,
L'autre« je me rens »lui dira.
D'estre juge me suffira,
Pour mettre fin en leur folye.
L'un ou l'autredesconfira,
De mon cueur et Merencolye.
Dieu scet comment mon cueur rira,
Se gangne, menant chiere lye,
Contre ceste saison jolye,
On verra comment en yra :
L'un ou l'autredesconfira.

Qui ? quoy ? comment ? a qui ? pourquoy ?
Passez, presens ou avenir,
Quant me viennent en souvenir,
Mon cueur en penser n'est pas coy.
Au fort, plus avant que ne doy,
Ja mais je ne pense enquerir ;
Qui ? quoy ?comment ? a qui ? pourquoy ?
Passez, presens ou avenir!
On s'en puet rapporter a moy
Qui de vivre ay eu beau loisir,
Pour bien aprendre et retenir,
Assez ay congneu, je m'en croy,
Qui ? quoy ?comment ? a qui ? pourquoy?

Je prens en mes mains voz debas
Desormais, mon cueur et mes yeuls ;
Se longuement vous seufre tieuls,
Moy mesmes de mon tour m'abas.
Pour vostre prouffit me combas,
Le desirant de bien en mieuls.
Je prens en mes mainsvoz debas
Desormais, mon cueur et mes yeuls.
Quant voz desirs souvent rabas
Desordonnés, en aucuns lieus,
Mon devoir fais, ainsi m'aid Dieus ;
Passons temps en plus beaus esbas.
Je prensen mes mains voz debas.

Mon cuer se combat a mon eueil,
Jamais ne les treuve d'acort ;
Le cuer dit que l'oeil fait rapport
Que touzjours lui acroist son dueil.
La verité savoir j'en veil :
Que semble il qui en ait le tort ?
Mon cuerse combat a mon eueil,
Jamais ne les treuve d'acort.
Se je treuve que Bel Acueil
Ayt gecté entre eulx aucun sort,
Je la condampneray a mort ;
Doiz je souffrir ung tel orgueil ?
Mon cuerse combat a mon eueil.

Tant que Pasques soient passees,
Se nous avons riens trespassé,
Prions mercy du tems passé,
Et pour les ames trespassees,
Chascun, pas a pas, ses passees
Face, avant que soit trespassé,
Tant que Pasquessoient passees,
Se nous avons riens trespassé.
Foleur a fait grandes passees,
Mains cueurs ont tout oultre passé ;
Pour ce, par nous soit compassé
D'eschever faultes compassees,
Tant que Pasquessoient passees.

Sans ce, le demourant n'est rien.
- Qu'esse ? - Je le vous ay a dire ?
N'enquerez plus, il doit souffire,
C'est conseil que tressegret tien.
Pour tant n'y entendez que bien,
Autrement je ne le desire.
Sans ce,le demourant n'est rien.
- Qu'esse ? - Je le vous ay a dire?
Ainsy m'esbas ou penser myen,
Et mainte chose faiz escripre
En mon cueur, pour le faire rire,
Tout ung est mon fait et le sien.
Sans ce,le demourant n'est rien.

Assez pourveu, pour de cy a grant piece,
Et plus qu'assez, de penser et anuy,
Je me treuve sans congnoistre nulluy
Qui se vente d'en avoir telle piece.
Fortune dit, qui tout mon fait despiece,
Que j'endure comme maint au jour d'huy,
Assez pourveu,pour de cy a grant piece,
Et plus qu'assez, de penser et anuy.
Pourquoy souvent je metz soubz mon piéce,
Prenant confort d'Espoir, comme celluy
Qui me fye parfaictement en luy,
Ainsi remains, qui le croiroit, empiece,
Assez pourveu,pour de cy a grant piece.

Ça, venez avant, Esperance,
Or y perra que respondrez,
Et comment vous vous deffendrez ;
On se plaint de vous a oultrance.
L'un dit que promectez de loing,
Et qu'en estes bonne maistresse.
L'aultre que faillez au besoing,
En ne tenant gueres promesse.
Ça, venez avant, Esperance,
Or y perra que respondrez.
Quoy que tardez, c'est la fiance
Qu'aux faiz de chascun entendrez
Et au derrain guerdon rendrez.
Dy je bien, ou se trop m'avance ?
Ça, venezavant, Esperance.

Mon cuer, estouppe tes oreilles,
Pour le vent de Merencolie ;
S'il y entre, ne doubte mye,
Il est dangereux a merveilles.
Soit que tu dormes ou tu veilles,
Fays ainsi que dy, je t'en prie :
Mon cuer,estouppe tes oreilles,
Pour le vent de Merencolie.
Il cause doleurs nompareilles,
Dont s'engendre la maladie
Qui n'est pas de legier guerie ;
Croy moy, s'a Raison te conseilles,
Mon cuerestouppe tes oreilles.

Aidez ce povre caÿment,
Souspir, je le vous recommende ;
De vous, quant aumosne demende,
Ne se parte meschantement.
Son cas monstre piteusement,
Il semble que la mort actende.
Aidezce povre caÿment,
Souspir, je le vous recommende.
Donnez lui assez largement,
Qu'il ne meure, Dieu l'en deffende ;
Affin que n'en faictes amende,
Au jour d'amoureux jugement,
Aidezce povre caÿment.

En faulte du logeis de Joye,
L'ostellerie de Pensee
M'est par les fourriers ordonnee,
Ne sçay combien fault que je y soye.
Autre part ne me bouteroye,
Content m'en tien ; et bien m'agree,
En faultedu logeis de Joye,
L'ostellerie de Pensee.
Je parle tout bas, qu'on ne l'oye,
Pensant de veoir, quelque annee,
Qu'elle sera ma destinee
Et en quel lieu demourer doye,
En faultedu logeis de Joye.

Et bien, de par Dieu, Esperance,
Esse doncques vostre plaisir ?
Me voulez vous ainsi tenir
Hors et ens tousjours en balance ?
Ung jour j'ay vostre bienveillance,
L'autre ne la sçay ou querir.
Et bien,de par Dieu, Esperance,
Esse doncques vostre plaisir?
Au fort, puis que suis en la dance,
Bon gré maugré, m'y fault fournir,
Et n'y sçay de quel pié saillir,
Je reculle, puis je m'avance ;
Et bien,de par Dieu, Esperance!

Armez vous de joyeux Confort,
Je vous en pry, mon povre cueur,
Que Destresse, par sa rigueur,
Ne vous navre jusqu'a la mort.
Vous couvrant d'un paveis, au fort,
Tant qu'arez passé sa chaleur,
Armezvous de joyeux Confort,
Je vous en pry, mon povre cueur.
Faictes bon guet, tant qu'elle dort ;
Espoir dit qu'il sera seigneur,
Et fera vostre fait meilleur ;
Contre Dangier, qui vous fait tort,
Armez vousde joyeux Confort.

Tousjours dictes :« Je vien, je vien »,
Espoir ! je vous congnois assez,
De voz promesses me lassez,
Dont peu a vous tenu me tien.
Se vous requier au besoing mien,
Legierement vous en passez.
Tousjoursdictes :« Je vien, je vien »,
Espoir ! je vous congnois assez.
Vous ne vous acquictez pas bien
Vers moy, quant ung peu ne cassez
Les soussis que j'ay amassez ;
En me contentant d'un beau rien,
Tousjoursdictes :« Je vien, je vien. »

Vivre et mourir soubz son danger
Me veult faire Merancolye ;
Jamais vers moy ne s'amolye,
Mais plaisir me faist estranger.
D'ainsi demourer, sans changer,
Se me seroit trop grant folye ;
Vivreet mourir soubz son danger
Me veult faire Merencolye.
Pour d'elle plus tost me venger,
Force m'est qu'a Confort m'alye,
Acompaigné de Chere Lye ;
A le süyr me vueil ranger,
Vivre et mourirsoubz son danger.

Pour tant, s'avale soussiz mains,
Sans macher, en peine confis,
Si ne seront ja desconfis,
Les pensees qui m'ont en leurs mains.
En ce propos seurement mains
Qu'il vendront a aucuns proffis,
Pour tants'avale soussiz mains,
Sans macher, en peine confis.
Travail mectray, et soirs et mains,
Autant ou plus qu'onques je fis,
S'a les achever ne souffis,
D'en faire quelque chose au mains,
Pour tant, s'avalesoussiz mains.

Trop entré en la haulte game,
Mon cuer, d'ut, ré, mi, fa, sol, la,
Fut ja pieça, quant l'afola
Le trait du regart de ma Dame.
Fors lui, on n'en doit blasmer ame,
Puis qu'ainsi fait, comme fol l'a,
Trop entréen la haulte game,
Mon cuer, d'ut, ré, mi, fa, sol, la.
Mieulx l'eust valu estre soubz lame,
Car sottement s'en afola ;
Si, lui dis je :« Mon cuer, hola ! »
Mais conte n'en tint, sur mon ame,
Trop entréen la haulte game.

Pour nous contenter, vous et moy,
De bon cueur et entier povoir,
Ne s'espargne Leal Vouloir,
Viengne avant sans se tenir quoy.
Comandez moy je ne sçay quoy,
Vous verrez se feray devoir,
Pour nouscontenter, vous et moy
De bon cueur et entier povoir.
Se faulz, par l'amoureuse loy,
Mis en fossé de Nonchaloir
Soye sans grace recevoir ;
Baillez la main, prenez ma foy,
Pour nouscontenter, vous et moy.

Tous jours dictes :« Actendez, actendez » ;
Pas ne payez vos reconfors contens,
Joyeux Espoir, dont maints sont malcontens,
Qui ne scevent comment vous l'entendez.
De Fortune, pour Dieu, l'arc destendez ;
Ne souffrez plus qu'elle face contens.
Tousjoursdictes : Actendez, actendez,
Pas ne payez vos reconfors contens.
Vostre grace tost sur moy estandez,
Vous cognoissez assez a quoy contens ;
Plus ne perdray ung tel tresor com temps
Ainsi que fait qui son eur met en dez ;
Tousjoursdictes :« Actendez, actendez » .

Resjouissez plus ung peu ma pensee,
Leal Espoir, et me donnez secours ;
Tousjours fuyez et aprés vous je cours,
Ou j'ay assez de peine despensee.
La verray je jamais recompensee ?
Quelque office luy donnent en voz cours ;
Resjouissezplus ung peu ma pensee,
Leal Espoir, et me donnez secours.
La peneance soit par vous dispensee,
Car desormais mes temps deviennent cours ;
Ne souffrez plus son plaisir en decours ;
Veu que vers vous n'a faulte pourpensee,
Resjouissezplus ung peu ma pensee.

M'amye Esperance,
Pour quoy ne s'avance
Joyeux Reconfort ?
Ay je droit ou tort,
S'en lui j'ay fiance ?
Peu de desplaisance
Prent en ma grevance,
Il semble qu'il dort.
M'amyeEsperance,
Pour quoy ne s'avance
Joyeux Reconfort?
Quoy qu'a lui je tence,
Pour sa bien vueillance
Acquerir, au fort,
Je suis bien d'accort
D'actendre allegence,
M'amyeEsperance.

D'Espoir, et que vous en diroye ?
C'est ung beau bailleur de parolles,
Il ne parle qu'en parabolles,
Dont ung grant livre j'escriroye.
En le lisant, je me riroye,
Tant auroit de choses frivolles.
D'Espoir,et que vous en diroye ?
C'est ung beau bailleur de parolles.
Par tout ung an ne le liroye,
Ce ne sont que promesses folles
Dont il tient chascun jour escolles ;
Telles estudes n'esliroye.
D'Espoir,et que vous en diroye?

Passez oultre, Decevant Vueil,
Ou portez vous cest estandart
De plaisant Actrayant Regart,
Soubz l'emprise de Bel Acueil ?
De ma maison n'entrez le sueil
Plus avant, tirez autre part,
Passez oultre,Decevant Vueil.
Vous taschez a croistre mon dueil
Et gens engigner par vostre art ;
A ! a ! maistre sebelin regnart,
On vous congnoist tout cler a l'ueil :
Passez oultre,Decevant Vueil!

Ma plus chier tenue richesse
Ou parfont tresor de Pensee
Est soubz clef, seurement gardee,
Par Esperance, ma Deesse.
Se vous me demandez : et qu'esse ?
N'enquerez plus, elle est mussee ;
Ma pluschier tenue richesse
Ou parfont tresor de Pensee.
Avecques elle, seul, sans presse,
Je m'esbas soir et matinee ;
Ainsi passe temps et journee.
Au partir dy :« Adieu, maistresse,
Ma pluschier tenue richesse ! »

Ou puis parfont de ma merencolie
L'eaue d'Espoir que ne cesse tirer,
Soif de Confort la me fait desirer,
Quoy que souvent je la treuve tarie.
Necte la voy ung temps et esclercie,
Et puis aprés troubler et empirer,
Ou puisparfont de ma merencolie
L'eaue d'Espoir que ne cesse tirer.
D'elle trempe mon ancre d'estudie,
Quant j'en escrips, mais pour mon cueur irer,
Fortune vient mon pappier dessirer,
Et tout gecte par sa grant felonnie
Ou puisparfont de ma merencolie.

Monstrez les moy ces povres yeulx,
Tous batuz et deffigurez,
Certes ilz sont fort empirez
Depuis hier qu'ilz valloient mieulx.
Ne se congnoissent ilz pas tieulx ?
Mal se sont au matin mirez.
Monstrez les moyces povres yeulx,
Tous batuz et deffigurez.
Ont ilz pleuré devant leurs Dieux
Comme de leur grace inspirez ?
Ou s'ilz ont mains travaulx tirez
Priveement en aucuns lieux ?
Monstrezles moy, ces povres yeulx!

Traytre regart, et que fais tu
Quant tu vas souventin questu?
Tu fiers sans dire : garde toy ;
Et ne scés la raison pourquoy,
N'il ne t'en chault pas ung festu.
Tu es de courage testu
Et de fureur tropin estu,
Change ton propos et me croy,
Traytreregart ; et que fais tu
Quant tu vas souventin questu?
Tu fiers sans dire : garde toy.
On te deust batre devestu
Par my les ruescum mestu,
Par l'ordonnance de la loy ;
Car tu n'as leaulté, ne foy,
On le voitin tuo gestu.
Traytreregart, et que fais tu?

Anuy, Soussy, Soing et Merancolye,
Se vous prenez desplaisir a ma vie
Et desirez tost avancer ma mort,
Tourmentés moy de plus fort en plus fort,
Pour en passer tout a coup vostre envye.
Ay je bien dit ? Nennil, je le renye,
Et, par conseil de Bon Espoir, vous prye
Que m'espargnez ; ou vous me ferez tort,
Anuy, Soussy,Soing et Merancolye,
Se vous prenez desplaisir a ma vie
Et desirez tost avancer ma mort.
Et qu'esse cy ? je suis en resverie,
Il semble bien que ne sçay que je dye ;
Je dy puis l'un, puis l'autre, sans accort ;
Suis je enchanté ? veille mon cueur ou dort ?
Vuidez, vuidez de moy telle folye,
Anuy, Soussy,Soing et Merancolye.

Riens ne valent ses mirlifiques,
Et ses menues oberliques ;
D'ou venez vous, petit mercier ?
Gueres ne vault vostre mestier,
Se me semble, ne voz pratiques.
Chier les tenez comme reliques,
Les voulez vous mectre en croniques,
Vous n'y gangnerez ja denier.
Riens ne valentses mirlifiques,
Et ses menues oberliques ;
D'ou venez vous, petit mercier?
En plusieurs lieux sont trop publiques,
Et pour ce, sans faire repliques,
Desploiez tout vostre pannier,
Affin qu'on y puisse serchier
Quelques bagues plus autentiques :
Riens ne valentses mirlifiques.

Petit mercier, petit pannier !
Pour tant se je n'ay marchandise
Qui soit du tout a vostre guise,
Ne blasmez, pour ce, mon mestier.
Je gangne denier a denier,
C'est loings du tresor de Venise,
Petit mercier,petit pannier!
Et tandiz qu'il est jour ouvrier,
Le temps pers quant a vous devise :
Je voys parfaire mon emprise
Et par my les rues crier :
Petit mercier,petit pannier!

L'ostellerie de Pensee,
Plaine de venans et alans
Soussis, soient petis ou grans,
A chascun est habandonnee.
Elle n'est a nul reffusee,
Mais preste pour tout les passans,
L'ostelleriede Pensee,
Plaine de venans et alans.
Plaisance chierement amee
S'i loge souvent, mais nuisans
Lui sont anuis, gros et puissans,
Quant ilz la tiennent empeschee,
L'ostelleriede Pensee.

Patron vous fays de ma galee,
Toute chargee de pensee,
Confort, en qui j'ay ma fiance ;
Droit ou pays de Desirance,
Briefment puissiez faire arrivee,
Affin que, par vous, soit gardee
De la tempeste fortunee
Qui vient du vent de Desplaisance.
Patronvous fays de ma galee,
Toute chargee de pensee,
Confort, en qui j'ay ma fiance.
Au port de Bonne Destinee
Descharger tost, sans demoree,
La marchandise d'Esperance ;
Et m'aportez quelque finance,
Pour paier ma joye empruntee :
Patronvous fays de ma galee.

Yver, vous n'estes qu'un villain,
Esté est plaisant et gentil,
En tesmoing de May et d'Avril
Qui l'acompaignent soir et main.
Esté revest champs, bois et fleurs,
De sa livree de verdure
Et de maintes autres couleurs,
Par l'ordonnance de Nature.
Mais vous, Yver, trop estes plain
De nege, vent, pluye et grezil ;
On vous deust banir en essil.
Sans point flater, je parle plain,
Yver,vous n'estes qu'un villain!

Je le retiens pour ma plaisance,
Espoir, mais que leal me soit,
Et se jamais il me deçoit,
Je renie son acointance.
Nous deus avons fait aliance,
Tant que mon cueur tel l'aparçoit ;
Je le retienspour ma plaisance,
Espoir, mais que leal me soit.
Monstrer me puisse bienveuillance,
Ainsi que mon penser conçoit,
Dont mainte liesse reçoit ;
Quant a moy, j'ay en luy fiance,
Je le retienspour ma plaisance.

Hors du propos si baille gaige,
Ce n'est que du jeu la maniere,
Nulle excusacion n'y quiere,
Quoyque soit prouffit ou domage.
Tousjours parle plus fol que sage,
C'est une chose coustumiere ;
Hors du propossi baille gaige,
Ce n'est que du jeu la maniere.
Se l'en me dit :« Vous contez rage »,
Blasmez ma langue trop legere ;
Raison, de Secret tresoriere,
La tance, quant despent lengage,
Hors du propossi baille gaige!

O tresdevotes creatures,
En ypocrisies d'amours
Que vous querez d'estranges tours
Pour venir a voz aventures !
Vous cuidez bien par voz paintures
Faire sotz, aveugles et sours,
O tresdevotescreatures,
En ypocrisies d'amours.
On ne peut desservir deux cures,
Ne prendre gaiges en deux cours ;
Prenez les champs ou les faulbourgs,
Ilz sont de diverses natures,
O tresdevotescreatures!

Puis ça, puis la,
Et sus et jus,
De plus en plus,
Tout vient et va.
Tous on verra
Grans et menus,
Puis ça,puis la,
Et sus et jus.
Vieuls temps desja
S'en sont courus,
Et neufs venus,
Que dea ! que dea !
Puis ça,puis la.

Puis que par deça demourons,
Nous, Saulongnois et Beausserons,
En la maison de Savonnieres,
Souhaidez nous des bonnes cheres
Des Bourbonnois et Bourguignons.
Aux champs, par hayes et buissons,
Perdriz et lyevres nous prendrons,
Et yrons pescher sur rivieres,
Puis que par deçademourons,
Nous, Saulongnois et Beausserons,
En la maison de Savonnieres.
Vivres, tabliers, cartes aurons
Ou souvent estudierons
Vins, mangers de plusieurs manieres ;
Galerons, sans faire prieres,
Et de dormir ne nous faindrons,
Puis que par deçademourons.

Penser, qui te fait si hardy,
De mectre en ton hostellerie
La tresdiverse compaignie
D'Anuy, Desplaisir et Soussy ?
Se congié en as, si le dy,
Ou se le fais par ta folie,
Penser,qui te fait si hardy?
Nul ne repose pour leur cry,
Boute les hors, et je t'en prie,
Ou il faut qu'on y remedie ;
Veulx tu estre a tous ennemy,
Penser,qui te fait si hardy?

As tu ja fait, petit souspir ?
Est il sur son trespassement
Le cuer qu'as mis a sacquement ?
N'a il remede de guerir ?
Tu as mal fait de le ferir
En haste, si piteusement.
As tuja fait, petit souspir ?
Est il sur son trespassement?
Amours, qui t'en doit bien pugnir,
A fait de toy son jugement ;
Pren franchise hastivement,
Saufve toy, quant tu as loisir ;
As tuja fait, petit souspir!

Deux ou trois couples d'Ennuys
J'ay tousjours en ma maison,
...
Desencombrer ne m'en puis.
Quoy qu'a mon povoir les fuis,
Par le conseil de Raison,
Deux ou troiscouples d'Ennuys,
J'ay tousjours en ma maison.
Je les chasse d'ou je suis,
Mais en chascune saison,
Ilz rentrent par ung autre huis,
Deux ou troiscouples d'Ennuys.

Sera elle point jamais trouvee
Celle qui ayme loyauté
Et qui a ferme voulenté
Sans avoir legiere pensee ?
Il convient qu'elle soit criee,
Pour en savoir la verité :
Sera elle pointjamais trouvee
Celle qui ayme loyauté?
Je croy bien qu'elle est deffiee
Des aliez de Faulceté,
Dont il y a si grant planté,
Que de paour elle s'est mussiee.
Sera elle pointjamais trouvee?

Quant je congnois que vous estes tant mien,
Et que m'aymez de cueur, si loyaument,
Je feroye vers vous trop faulcement
Se, sans faindre, ne vous aymoie bien.
Essaiez moy se vous fauldray en rien,
Gardant tousjours mon honneur seulement,
Quantje congnois que vous estes tant mien,
Et que m'aymez de cueur, si loyaument.
Se me dictes :« Las ! je ne sçay combien
Vostre vouloir durera longuement » ;
Je vous respons, sans aucun changement,
Qu'en ce propos me tendray et me tien,
Quant je congnoisque vous estes tant mien.

Souper ou baing et disner ou bateau,
En ce monde n'a telle compaignie,
L'un parle ou dort, et l'autre chante ou crie,
Les autres font balades ou rondeau.
Et y boit on du viel et du nouveau,
On l'appelle le desduit de la pie.
Souper ou bainget disner ou bateau,
En ce monde n'a telle compaignie.
Il ne me chault ne de chien ne d'oyseau ;
Quant tout est fait, il fault passer sa vie
Le plus aise qu'on peut, en chiere lie.
A mon advis, c'est mestier bon et beau,
Souper ou baing et disner ou bateau.

En yver, du feu, du feu,
Et en esté, boire, boire,
C'est de quoy on fait memoire,
Quant on vient en aucun lieu.
Ce n'est ne bourde, ne jeu,
Qui mon conseil vouldra croire :
En yver,du feu, du feu,
Et en esté, boire, boire.
Chaulx morceaulx faiz de bon queu
Fault en froit temps, voire, voire ;
En chault, froide pomme ou poire
C'est l'ordonnance de Dieu :
En yver,du feu, du feu!

Ces beaux mignons a vendre et a revendre,
Regardez les, sont ilz pas a louer ?
Au service sont tous pres d'eulx louer
Du Dieu d'Amours, s'il lui plaist a les prendre.
Son escolle seront bien tost aprandre,
Bons escolliers, je les vueil avouer ;
Ces beaulxmignons a vendre et a revendre,
Regardez les, sont ilz pas a louer?
Et s'ilz faillent, il les pourra reprandre,
Quant ilz vouldront trop nycement jouer,
Et sus leurs bras la chemise nouer,
Tant qu'au batre ne se puissent deffendre
Ces beaulxmignons a vendre et a revendre.

D'Espoir ? Il n'en est nouvelles.
- Qui le dit ? - Merencolie.
- Elle ment. - Je le vous nye.
- A ! a ! vous tenez ses querelles !
- Non faiz, mais parolles telles
Courent, je vous certiffie.
D'Espoir ?Il n'en est nouvelles.
- Qui le dit ? - Merencolie.
- Parlons doncques d'aultres. - Quelles ?
- De celles dont je me rie.
- Peu j'en sçay. - Or je vous prie
Que m'en contez des plus belles.
- D'Espoir ?Il n'en est nouvelles.

Une povre ame tourmentee
Ou Purgatoire de Soussy,
Est en mon corps : qu'il soit ainsy,
Il y pert et nuyt et journee.
Piteusement est detiree,
Sans point cesser, puis la, puis cy,
Une povreame tourmentee.
Mon cueur en a paine portee,
Tant qu'il en est presque transy ;
Mais esperance j'ay aussy
Qu'au derrenier sera sauvee
Une povreame tourmentee.

Pour empescher le chemin,
Il ne fault qu'un amoureux
Qui, en penser desireux,
Va songant, soir et matin.
Donnez lui ung bon tatin,
Il s'endort le maleureux.
Pour empescherle chemin,
Il ne fault qu'un amoureux.
D'eaue tout plain ung bassin
Eust il dessus ses cheveux ?
D'un cop d'esperon, ou deux,
Ne veult chasser son roussin,
Pourempescherle chemin.

Qu'esse la ? Qui vient si matin ?
- Se suis je. - Vous, saint Valentin !
Qui vous amaine maintenant,
Ce jour de Karesme prenant,
Venez vous departir butin ?
A present nulluy ne demande,
Fors bon vin et bonne viende,
Banquetz et faire bonne chiere.
Car Karesme vient et commande
A Charnaige, tant qu'on le mande,
Que pour ung temps se tire arriere.
Ce nous est ung mauvais tatin,
Je n'y entens nul bon latin ;
Il nous fauldra dorenavant
Confesser, penance faisant ;
Fermons lui l'uys a tel hutin.
Qu'esse la ?Qui vient si matin?

Commandez qu'elle s'en voise,
Mon cueur, a Merencolie,
Hors de vostre compaignie,
Vous laissent en paix sans noise.
Trop a esté, dont me poise,
Avecques vous, c'est folie.
Commandezqu'elle s'en voise,
Mon cueur, a Merencolie.
Oncques ne vous fut courtoise,
Mais les jours de vostre vie
A traictez en tirannie ;
Sang de moy, quelle bourgoise !
Commandezqu'elle s'en voise!

Comme parent et alyé
Du duc Bourbonnois a present,
Par ung rondeau nouvellement
Me tiens pour requis et payé.
Par une, gist malade, mis
Ou lit d'amertume et grevance,
Requerant tous ses bons amis,
S'il meurt, qu'on demande vengeance.
Quant a moy, j'ay ja deffié
Celle qui le tient en tourment,
Et aprés son trespassement,
Par moy sera bien hault cryé,
Comme parentet alyé!

Quant ung cueur se rent a beaux yeulx,
Criant mercy piteusement,
S'ilz le chastient rudement,
Et il meurt, qu'en valent ilz mieulx ?
Batu de verges de Beaulté,
De lui font sang par tout courir,
Mais qu'il n'ait fait desleaulté,
Pitié le devroit secourir,
S'il n'a point hanté entre tieulx
Qui ne s'acquittent loyaument ;
Doit estre tel pugnissement,
A mon advis, en autres lieux,
Quantung cueur se rent a beaux yeulx.

Beau Pere !benedicite,
Je vous requier confession,
Et, en humble contriccion,
Mon pechié sera recité.
En moy n'a eu mercy, ne grace,
Prenant de ma beaulté orgueil ;
Amours me pardoint ! ainsi face ;
Desormais repentir m'en vueil.
Reffus a mon cueur delité ;
J'en feray satisfacion,
Donnez m'en absolucion
Et penance, par charité,
Beau Pere !benedicite.

A voz amours hardyement en souviengne,
Duc de Bourbon ; se mourez par rigueur,
Jamais n'auront ung si bon serviteur,
Ne qui vers eulz tant loyaument se tiengne.
Dieu ne vueille que tel meschief adviengne,
Ilz perdroient leur regnon de doulceur.
Avoz amourshardyement en souviengne,
Duc de Bourbon, se mourez par rigueur.
S'il est jangleur qui soctement me tiengne
Que Bourbonnois ont souvent legier cueur,
Je ne respons, fors que pour vostre honneur :
« Esperance »,couvient que vous soustiengne.
Avoz amourshardyement en souviengne!

Descouvreur d'ambusche, sot oeil,
Pourquoy as tu passé le sueil
De ton logis, sans mandement,
Et par oultrageux hardement
As entrepris contre mon vueil ?
Demourer en repos je vueil,
Et en paix faire mon recueil,
Sans guerre avoir aucunement.
Descouvreur d'ambusche, sot oeil,
Pourquoy as tu passé le sueil?
En aguet se tient Bel Acueil,
Et se par puissance, ou orgueil,
Une foiz en ses mains te prent,
Tu fineras piteusement
Tes jours en la prison de Dueil,
Descouvreur d'ambusche, sot oeil!

Amours, a vous ne chault de moy,
N'a moy de vous, c'est quicte et quicte ;
Ung vieillart jamais ne proffite
Avecques vous, comme je croy.
Puis que suis absolz de ma foy,
Et Jeunesse m'est interditte,
Amoursa vous ne chault de moy,
N'a moy de vous, c'est quicte et quicte.
Jeune, sceu vostre vieille loy ;
Vieil, la nouvelle je deppitte,
Ne je ne crains la mort subitte
De Regard. Qu'en dictes vous ? Quoy ?
Amours,a vous ne chault de moy!

J'ay pris le logis de bonne heure
D'Espoir, pour mon cueur, au jour d'uy,
Affin que les fourriers d'Annuy
Ne le preignent pour sa demeure.
Veu que, nuyt et jour, il labeure
De me gaster, et je le fuy,
J'ay prisle logis de bonne heure
D'Espoir, pour mon cueur, au jour d'uy.
Bon Eur, avant que mon cueur meure,
L'aidera, il se fye en luy ;
Autre part ne quiers mon apuy ;
En actendant qu'il me sequeure,
J'ay prisle logis de bonne heure.

Escoutez et laissés dire,
Et en voz mains point n'enpire
Ce mal ; retournés le en bien.
Tout yra, n'en doubtez rien,
Si bien qu'il devra souffire.
Dieu, comme souverain mire,
Fera mieulx qu'on ne desire,
Et pourverra : tout est sien.
Escoutezet laissés dire.
Chascun a son propos tire,
Mais on ne peut pas eslire :
Je l'ay trouvé, ou fait mien.
Au fort, content je m'en tien,
Car aprés pleurer vient rire.
Escoutezet laissés dire.

En arrierefief sobz mes yeulx,
Amours, qui vous ont fait hommage,
Je tiens de mon cueur l'eritage ;
A vous sommes et serons tieulx,
Voz vrais subgez, voire des vieulx,
Soit nostre prouffit, ou dommage,
En arrierefiefsobz mes yeulx,
Amours, qui vous ont fait hommage.
J'appelle Deesses et Dieux
Sur ce, vers vous, en tesmoingnage,
Se voulez, j'en tiendray ostage,
(Vous puis je dire ou faire mieulx ?)
En arrierefiefsobz mes yeulx.

J'en baille le denombrement
Que je tiens soubz vous loyaument,
Loyal Desir et Bon Vouloir ;
Maiz j'ay trop engagié Povoir,
Se je n'en ay relievement.
Je vous ay servy longuement,
En y despendant largement
Des biens que j'ay peu recevoir :
J'en baillele denombrement
Que je tiens soubz vous loyaument,
Loyal Desir et Bon Vouloir.
Vieillesse m'assault fellement,
Et me veult a destruisement
Mener ; maiz, veu qu'ay fait devoir,
Que m'aiderez j'ay ferme espoir.
A mes droiz voiez les Comment :
J'en baillele denombrement.

Je suis a cela
Que Merancolie
Me gouvernera.
Qui m'en gardera ?
Je suisa cela
Que Merencolie
Me gouvernera.
Puis qu'ainsi me va,
Je croy qu'a ma vie
Autre ne sera.
Je suisa cela.

On ne peut chastier les yeux,
N'en chevir, quoy que l'en leur dye ;
Dont le cueur se complaint et crye,
Quant s'esgarent en trop de lieux.
Seront il tousjours ainsi, Dieux ?
Rien n'y vault s'on les tanse ou prye :
On ne peutchastier les yeux,
N'en chevir, quoy que l'en leur dye.
Quant aux miens, ilz sont desja vieux
Et assez lassez de follye !
Les yeux jeunes, fault qu'on les lye
Comme enragiez : n'est ce le mieux ?
On ne puetchastier les yeux!

Sont les oreilles estouppees ?
Rapportent il au cueur plus rien ?
Ouyl, plustost le mal que bien,
Quant on ne les tient gouvernees.
Se leurs portes ne sont fermees,
Tout y court, de va et de vien.
Sont les oreillesestouppees ?
Rapportent il au cueur plus rien?
Les miennes seront bien gardees
De Non Challoir, que portier tien ;
Dont se plaint et dit le cueur mien :
« On ne me sert plus de pensees,
Sont les oreillesestouppees? »

Tel est le partement des yeulx,
Quant congié prenent doulcement,
D'eulx retraire piteusement,
En regretz privez, pour le mieulx.
Lors divers se dient adieux,
Esperans revenir briefment :
Tel estle partement des yeulx,
Quant congié prennent doulcement.
Et si laissent, en plusieurs lieux,
Des lermes par engagement
Pour payer leur deffrayement,
En gectant souspirs, Dieu scet quieulx !
Tel estle partement des yeulx.

Pour moustrer que j'en ay esté
Des amoureux aucunesfoiz,
Ce May, le plus plaisant des moys,
Vueil servir, ce present Esté.
Quoy que Soucy m'ait arresté,
Sans son congié, je m'y envoiz,
Pour moustrerque j'en ay esté
Des amoureux aucunesfoiz.
Pour ce, je me tiens apresté
A deduiz, en champs et en bois,
S'Amours y prent nulz de ses droiz,
Quelque bien m'y sera presté,
Pour moustrerque j'en ay esté.

Tant ay largement despendu
Des biens d'amoureuse richesse,
Ou temps passé de ma jennesse,
Que trop chier m'a esté rendu.
Car lors a rien je n'ay tendu
Qu'a conquester foison Lyesse,
Tant aylargement despendu
Des biens d'amoureuse richesse!
Commandé m'est et deffendu
Desormais par Dame Vieillesse,
Qu'aux jennes gens laisse prouesse.
Tout leur ay remiz et vendu,
Tant aylargement despendu!

Fyez vous y, se vous voulez,
En Espoir qui tant promet bien ;
Mais souventesfoiz n'en fait rien,
Dont mains cueurs se sentent foulez.
Quant Desir les a affollez,
Au grant besoing leur fault du sien ;
Fyez vousy, se vous voulez,
En Espoir qui tant promet bien.
Lors sont de Destresse affollez.
J'aymeroye, pour le cueur mien,
Mieulx que deux tu l'aras, ung tien :
Quant les oiseaulx s'en sont vollez,
Fyez vous y,se vous voulez!

Jaulier des prisons de Pensee,
Soussy, laissez mon cueur yssir ;
Pasmé l'ay veu esvanouir
En la fosse desconfortee.
Mais que seurté vous soit donnee
De tenir foy et revenir,
Jaulierdes prisons de Pensee,
Soussy, laissez mon cueur yssir.
S'il mouroit en prison fermee,
Honneur n'y povez acquerir ;
Vueillez au moins tant l'eslargir
Qu'ait sa finance pourchassee,
Jaulierdes prisons de Pensee!

Donnez l'aumosne aux prisonniers,
Reconfort et Espoir aussy ;
Tant feray au jaulier Soussy
Qu'il leur portera voulentiers.
Ilz n'ont ne vivres, ne deniers,
Crians de fain : il est ainsy.
Donnez l'aumosne aux prisonniers,
Reconfort et Espoir aussy.
Meschans ont esté mesnagiers
Tenuz pour debte jusques cy :
Faictes les euvres de mercy,
Comme vous estes coustumiers :
Donnez l'aumosne aux prisonniers!

Banissons Soussy, ce ribault,
Batu de verges par la ville ;
C'est ung crocheteur trop habille
Pour embler Joye qui tant vault.
Copper une oreille lui fault :
Il est fort larron, entre mille.
Banissons Soussy,ce ribault,
Batu de verges par la ville.
Se plus ne revient, ne m'en chault ;
Laissez le aller sans croix ne pille,
Le Deable l'ait ou trou Sebille !
Point n'en saille, pour frait ne chault :
Banissons Soussy,ce ribault!

Des vieilles defferres d'Amours
Je suis a present, Dieu mercy !
Vieillesse me gouverne ainsy,
Qui m'a condempné en ses cours.
Je m'esbahys quant a rebours
Voy mon fait, disant : Qu'est ce cy ?
- Des vieillesdefferres d'Amours,
Je suis a present, Dieu mercy.
Mon vieulx temps couvient qu'ait son cours,
Qui en tutelle me tient sy
Du jaullier appellé Soussy,
Que rendu me tiens, pour tousjours,
Des vieillesdefferres d'Amours!

Comme monnoye descriee,
Amours ne tient conte de moy ;
Jennesse m'a laissié ; pour quoy
Je ne suis plus de sa livree.
Puis que telle est ma destinee,
Desormais me fault tenir coy,
Comme monnoye descriee,
Amours ne tient compte de moy.
Plus ne prens plaisir qu'en pensee
Du temps passé ; car, sur ma foy,
Ne me chault du present que voy :
Car Vieillesse m'est delivree
Commemonnoye descriee!

Laissez baude buissonner,
Le vieil briquet se repose,
Desormais travailler n'ose,
Abayer, ne mot sonner.
On luy doit bien pardonner :
Ung vieillart peult peu de chose !
Laissezbaude buissonner,
Le vieil briquet se repose.
Et Vieillesse emprisonner
L'a voulu, en chambre close ;
Par quoy j'entens que propose
Plus peine ne luy donner :
Laissezbaude buissonner!

Quant me treuve seul, a par moy,
Et n'ay gueres de compaignye,
Ne demandez pas si m'enuye :
Car ainsi est il, sur ma foy.
En riens Plaisance n'apersoy,
Fors comme une chose endormye,
Quantme treuve seul, a par moy,
Et n'ay gueres de compaignye.
Mais s'entour moy pluseurs je voy,
Et qu'on rit, parle, chante ou crye,
Je chasse hors Merencolye
(Que tant hayr et craindre doy)
Quantme treuve seul, a par moy!

Trop ennuyez la compaignie,
Douloureuse Merancolie,
Et troublez la feste de Joye :
Foy que doy a Dieu, je vouldroie
Que fussiez du païs banye !
Vous venez sans que l'on vous prie,
Bon gré, maulgré, a l'estourdie.
Alez ! que plus on ne vous voye :
Trop ennuyezla compaignie,
Douloureuse Merencolie,
Et troublez la feste de Joye.
Soucy avecques vous s'alye,
Si lui dy ge que c'est folie.
Quel mesnage ! Dieu vous convoye
Si loings tant que je vous renvoye
Querir ! - Quant ? - Jamaiz en ma vie :
Trop ennuyezla compaignie!

Escollier de Merencolye,
Des verges de Soussy batu,
Je suis a l'estude tenu,
Es derreniers jours de ma vye.
Se j'ay ennuy, n'en doubtez mye,
Quant me sens vieillart devenu,
Escollier de Merencolye,
Des verges de Soussy batu!
Pitié convient que pour moy prie
Qui me treuve tout esperdu ;
Mon temps je pers et ay perdu,
Comme rassoté en follye,
Escollier de Merencolye.

Et fust ce ma mort, ou ma vie,
Je ne puis de mon cueur chevir
Qu'i ne vueille conseil tenir
Souvent, avec Merencolie.
Si luy dy je que c'est folie :
Mais comme sourt ne veult oïr,
Et fust cema mort, ou ma vie!
AGrace, pour ce, je supplie
Qu'i lui plaise me secourir ;
Au paraller, ne puis fournir,
Se ne m'aide, par Courtoisie,
Et fust cema mort, ou ma vie!

Allez vous en dont vous venez,
Annuyeuse Merencolie,
Certes on ne vous mande mie :
Trop privee vous devenez.
Soussi avecques vous menez,
Mon huys ne vous ouvreray mie :
Allez vous endont vous venez,
Annuyeuse Merencolie.
Car mon cueur en tourment tenez,
Quant estes en sa compaignie ;
Prenez congié, je vous en prie,
Et jamais plus ne retournez.
Allez vous endont vous venez!

Aqui en donne l'en le tort,
Puis que le cueur en est d'acort,
Se les yeulx vont hors en voyage,
Et rapportent aucun messaige
De Beaulté plaine de confort ?
Ilz crient :« Reveille qui dort ! »
Lors le cueur ne dort pas si fort
Qu'i ne die :« J'oy compter rage. »
A quien donne l'en le tort ?
Puis que le cueur en est d'acort,
Se les yeulx vont hors en voyage?
Adoncques Desir picque et mort,
Savez commant ? jusqu'a la mort.
Mais le cueur, s'il est bon et saige,
Remede y treuve et avantaige,
Bien, ou mal en vient oultre bort.
A qui en donnel'en le tort?

Doyvent ilz estre prisonniers,
Les yeulx, quant ilz vont assaillir
L'ambusche de Plaisant Desir,
Comme hardis avanturiers !
Veu qu'i sont d'Amours souldoyers,
Et leurs gaiges fault desservir,
Doyvent ilzestre prisonniers
Les yeulx, quant ils vont assaillir?
Ilz se tiennent siens, si entiers,
Qu'au besoing ne peuent faillir,
Jusques a vivre ou a mourir,
Ilz le font bien et voulentiers.
Doyvent ilzestre prisonniers?

N'oubliez pas vostre maniere !
Non ferez vous, je m'en fays fort,
Ennuy, armé de Desconfort,
Qui tousjours me tenez frontiere.
Venez combatre a la barriere,
Et fetes acoup vostre effort :
N'oubliez pasvostre maniere !
Non ferez vous, je m'en fays fort.
Quant mectez sus votre banyere,
Cueurs loyaulx, guerriez si fort
Que les faictes retraire ou fort
De Douleur, a piteuse chiere.
N'oubliez pasvostre maniere!

Chiere contrefaicte de cueur,
De vert perdu et tanné painte,
Musique notee par Fainte,
Avec faulx bourdon de Maleur !
Qui est il ce nouveau chanteur,
Qui si mal vient a son actainte,
Chiere contrefaicte de cueur,
De vert perdu et tanné painte?
Je ne tiens contre ne teneur,
Enroué, faisant faulte mainte,
Et mal entonné par Contraincte :
C'est la chappelle de Douleur,
Chiere contrefaicte de cueur!

Il n'est nul si beau passe temps
Que se jouer a sa Pensee ;
Mais qu'elle soit bien despensee
Par Raison, ainsi je l'entens.
S'elle a fait nulz despens contens,
Par Espoir soit recompensee :
Il n'estnul si beau passe temps
Que se jouer a sa Pensee.
Elle dit :« A ce je m'actens,
Veu qu'ay Leaulté pourpensee,
Que de mes soussiz dispensee
Seray, malgré les malcontens. »
Il n'est nulsi beau passe temps!

Pour Dieu, faictes moy quelque bien,
Veu que m'a desrobé Veillesse,
Plaisance ; car, en ma jeunesse,
Savez que vous amoye bien.
Pour vous n'ay espargnay du myen,
Or suis pouvre, plain de foiblesse :
Pour Dieu,faictes moy quelque bien,
Veu que m'a desrobé Veillesse.
Devoir ferez, comme je tien,
Car j'ay despendu a largesse,
Pieça, mon tresor de lyesse ;
Et maintenant je n'ay plus rien.
Pour Dieu,faictes moy quelque bien!

C'est la prison Dedalus
Que de ma merencollie,
Quant je la cuide fallie,
G'i rentre de plus en plus.
Aucunes foiz, je conclus,
D'i bouter Plaisance lie :
C'est la prisonDedalus !
Que de ma merencollie.
Oncques ne fut Tantalus
En si trespeneuse vie,
Ne, quelque chose qu'on die,
Chartreux, hermite, ou reclus :
C'est la prisonDedalus!

A ! que vous m'anuyés, Viellesse,
Que me grevez plus que oncques mes !
Me voulés vous a toujours mes
Tenir en courroux et rudesse ?
Je vous faiz loyalle promesse
Que ne vous aimeray jamés :
A ! quevous m'anuyés, Viellesse !
Que me grevez plus que oncques mes!
Vous m'avez banny de Jennesse,
Rendre me convient desormais.
Et faites vous bien ? Nennil, mais
De tous maulx on vous tient maistresse.
A ! que vous m'anuyés, Viellesse !

Temps et temps m'ont emblé Jennesse,
Et laissé es mains de Viellesse
Ou vois mon pouvre pain querant ;
Aage ne me veult, tant ne quant,
Donner l'aumosne de Liesse.
Puis qu'elle se tient ma maistresse,
Demander ne luy puis promesse,
Pour ce, n'enquerons plus avant.
Tempset temps m'ont emblé Jennesse,
Et laissé es mains de Viellesse.
Je n'ay repast que de Foiblesse,
Couchant sur paille de Destresse,
Suy je bien payé maintenant
De mes jennes jours cy devant ?
Nennil, nul n'est qui le redresse :
Temps et tempsm'ont emblé Jennesse!

Asourdy de Non Chaloir,
Aveuglé de Desplaisance,
Pris de goute de Grevance,
Ne sçay a quoi puis valoir.
Voullez vous mon fait savoir ?
Je suis pres que mis en trance,
Asourdyde Non Chaloir,
Aveuglé de Desplaisance.
Se le Medecin Espoir,
Qui est le meilleur de France,
N'y met briefment pourveance,
Viellesse estainct mon povoir,
Asourdyde Non Chaloir.

Dedens la maison de Doleur,
Ou estoit trespiteuse dance,
Soussy, Viellesse et Desplaisance
Je vis dancer comme par cueur.
Le tabourin nommé Maleur
Ne jouoit point par ordonnance,
Dedens la maisonde Doleur,
Ou estoit trespiteuse dance.
Puis chantoient chançons de Pleur,
Sans musicque, ne accordance ;
D'ennuy, comme ravy en trance,
M'andormy lors, pour le meilleur,
Dedens la maisonde Doleur.

Je vous sans et congnois venir,
Anuyeuze Merencolie ;
Maintez fois, quant je ne vueil mye,
L'uys de mon cueur vous fault ovrir.
Point ne vous envoye querir,
Assez hay vostre compaignie ;
Je vous sanset congnois venir,
Anuyeuze Merencolie!
Jennes peuent paine souffrir,
Plus que viellars ; pour ce, vous prie
Que n'ayez plus sur nous envie :
Ne nous vueilliez plus assaillir.
Je vous sanset congnois venir!

Mentez, menteurs a carterons,
Certes point ne vous redoubtons,
Ne vous, ne voustre baverye ;
Loyaulté dit, de sens garnye :
« Fy de vous et de voz raisons ! »
On ne vous prise deux boutons,
Et pour ce, nous vous deboutons,
Esloignant nostre compaignie :
Mentez, menteursa carterons,
Certes point ne vous redoubtons,
Ne vous, ne voustre baverye!
Voz parlez, pires que poizons,
Boutent par tout feu en maisons ;
Que voulés vous que l'en vous die ?
Dieu tout puissant si vous mauldie,
Vous donnant de maulx jours foisons !
Mentés, menteursa carterons!

Des soucies de la court
J'ai acheté au jour d'uy ;
De deux bien garny j'en suy,
Quoy que mon argent soit court.
Ales avoir chacung court :
Mais quant a moy, je m'enfuy.
Des souciesde la court,
J'ay acheté au jour d'uy.
Je deviens viel, sourt et lourt ;
Et quant me treuve en ennuy,
Non Chaloir est mon apuy,
Qui maintesfoiz me secourt
Des soucies de la court.

Tout plain ung sac de Joyeuse Promesse,
Soubz clef fermé, en ung coffin d'Oublie,
Qui ne poursuit, certes c'est grant folie,
Tant qu'on en ayt par Raison, a largesse ?
Craindre ne fault Fortune la diverse
Qui Passe temps avecques elle alie,
Tout plain ung sacde Joyeuse Promesse,
Soubz clef fermé, en ung coffin d'Oublie.
Conseil requier a gens plains de sagesse,
Qui mieulx sera, si leur plaist, c'om le die ;
Car Bon Espoir, quoy qu'on le contrarie,
A droit vendra et trouvera richesse
Tout plainung sac de Joyeuse Promesse.

Dieu les en puisse guerdonner
Tous ceulx qui ainsi tourmenter
Font, de vent, de naige et de pluye,
Et nous et nostre compaignye,
Dont peu nous en devons louer.
Mais il fauldra qu'au par aller,
Commant qu'il en doye tarder,
Que nous, ou eulx, en pleure ou rie :
Dieu lesen puisse guerdonner!
Or ça, il fault parachever
Et puis qu'il est trait, avaler !
On congnoistra qu'est de clergie,
D'Orleans, trait de Lombardie :
Tous bien faiz convendra trouver.
Dieu lesen puisse guerdonner!

Prenons congié du plaisir de noz yeulx,
Puis qu'a present ne povons mieulx avoir,
De revenir faisons nostre devoir,
Quant Dieu plaira, et sera pour le mieulx.
Il faut changer aucunefoiz les lieux,
Et essayer, pour plus ou moins savoir :
Prenons congédu plaisir de nos yeulx,
Puisqu'a present ne povons mieulx avoir.
Ainsi parlent les jennes et les vieulx ;
Pour ce, chascun en face son povoir.
Nul ne mecte sa seurté en Espoir,
Car au jour d'uy courent les eurs tieulx quieulx.
Prenons congié du plaisir de noz yeulx.

M'apelez vous cela jeu ;
En froit d'aler par pays ?
Or pleust a Dieu qu'a Paris,
Nous feussions enprés le feu !
Nostre prouffit veullent peu,
Qui en ce point nous ont mis !
M'apelez vouscela jeu,
En froit d'aler par pays?
Deslyer nous fault ce neu,
Et desployer fais et dis,
Tant qu'aviengne mieulx ou pis,
Passer convient par ce treu :
M'apelez vouscela jeu?

De Veillesse porte livree
Qu'elle m'a, puis ung temps, donnee,
Quoy que soit contre mon desir,
Mais maulgré myen le fault souffrir,
Quant par Nature est ordonnee.
Elle est d'annuy si fort brodee,
Dieu scet que l'ay cheire achaptee,
Sans gueires d'argent de plesir :
De Veillesseporte livree
Qu'elle m'a, puis ung temps, donnee,
Quoy que soit contre mon desir.
Par moy puist estre bien usee,
En eur et bonne destinee,
Et a mon soubhet parvenir,
Tant que vivre puisse et mourir
Selon l'escript de ma pensee :
De Veillesseporte livree.

Salués moy toute la compaignie
Ou a present estez a chiere lye,
Et leur dites que voulentiés seroye
Avecques eulx, mais estre n'y pourroye,
Pour Viellesse qui m'a en sa ballie.
Au temps passé, Jennesse sy jolie
Me gouvernoit ; las ! or n'y suy ge mye,
Et pour cela, pour Dieu, que escuzé soye ;
Saluésmoy toute la compaignie
Ou a present estez a chiere lye.
Amoureus fus, or ne le suy ge mye,
Et en Paris menoye bonne vie ;
Adieu bon temps, ravoir ne vous saroye !
Bien sanglé fus d'une estrete courroye,
Que, par Age, convient que la deslie :
Salués moy toute la compaignie !
